Korea Bakal Beri AS$1 Juta Kepada Atlet Vietnam Rangkul Pingat Emas Olimpik 2024

Mana-mana atlet Vietnam yang merangkul pingat emas di temasya Sukan Olimpik Paris 2024 akan mendapat ganjaran berupa wang tunai sebanyak AS$1 juta (±RM4.3 juta).

Manakala atlet yang membawa pulang pingat perak dan gangsa pula akan menerusi wang tunai berjumlah AS$500,000 dan AS$200,000 masing-masing.

Ganjaran ini hasil daripada perjanjian yang ditandatangani oleh Jawatankuasa Olimpik Vietnam (VOC) dan rakan strategik kepada International Sports Founding & Support Association (ISF) di Republik Korea.

Menurut laporan VnExpress International, di bawah perjanjian antara VOC dan ISF, para atlet serta pasukan-pasukan Vietnam akan ke Korea untuk berlatih serta sebaliknya, dan kedua-dua pihak akan bertukar kepakaran dan kejurulatihan.

Selain itu, ISF turut bercadang untuk membantu Vietnam membangunkan sukan-sukan di Sukan Olimpik Musim Sejuk.

Difahamkan, seramai 100 atlet Vietnam akan menjalani latihan di Korea dengan memfokuskan sukan angkat berat, menembak, ping-pong dan sukan luncur (acara Sukan Olimpik Musim Sejuk).

Selain ganjaran daripada Korea, Setiausaha Agung VOC, Tran Van Manh memaklumkan atlet juga akan mendapat tambahan bonus daripada pihak kerajaan serta penaja-penaja lain yang akan mereka usahakan.

Sebagai perbandingan, Vietnam mengumumkan bonus sebanyak AS$80,000 (±RM343,880), AS$51,000 (±RM219,223) dan AS$27,300 (±RM117,349) kepada pemenang pingat emas, perak dan gangsa masing-masing pada Sukan Olimpik Tokyo 2020.

Sebagai rekod, Vietnam berhasil membutirkan pingat emas Sukan Olimpik buat julung kalinya menerusi penembak, Hoang Xuan Vinh pada edisi Rio, Brazil pada tahun 2016. Selain itu, Hoang turut membawa pulang sebutir lagi pingat iaitu perak.

Hasil daripada kejayaan itu, Hoang menerima AS$7,675 (±RM33,000) daripada kerajaannya selain bonus daripada pihak lain yang berjumlah sekitar AS$213,200 (±RM916,440).


World Archery Ubah Peraturan – Hanya 30 Saat Diberi Untuk Setiap Panahan

Badan induk, Memanah Dunia (World Archery) mengumumkan membuat perubahan dalam pertandingan atau kejohanan melibatkan sukan memanah pada peringkat kelayakan.

Menurut perkongsian oleh Persatuan Memanah Kebangsaan Malaysia (NAAM), perubahan yang dibuat oleh badan induk itu adalah memendekkan masa dari 40 saat kepada 30 saat untuk melakukan setiap panahan bagi ketagori individu.

Ini bermakna, setiap pemanah perlu memanah kesemua enam anak panah dalam masa 3 minit. Masa 30 saat ini juga terpakai ketika melakukan panahan ‘shoot-off’.

Sementara itu, bagi acara berpasukan, setiap pemanah diberikan masa selama 20 saat sahaja untuk melakukan setiap panahan berbanding 30 saat pada sebelum ini termasuk panahan ‘shoot-off’.

Sebagai tambahan, untuk memanah para, World Archery mengumumkan menambah masa selama 10 saat berbanding sebelum ini.

Untuk makluman semua, kesemua perubahan ini efektif bermula 15 Januari 2022.

Featured Image: National Archery Association of Malaysia


Posisi Manakah Untuk Sumareh Atau Bakal Memanaskan Bangku Simpanan?

Penyerang sayap naturalisasi kebangsaan, Mohamadou Sumareh diperkenalkan sebagai pemain baharu Johor Darul Ta’zim (JDT) secara rasmi menerusi satu video pengenalan pemain yang dimuat naik di laman sosial JOHOR Southern Tigers, pada hari ini.

"Driver, please take me to the best club in Malaysia."Welcome to the Home of Champions, Sumareh! ❤💙#MohamadouSumareh#NewSigning#LuaskanKuasamuJohor pic.twitter.com/H4dBY5Llb4

Sumareh menjadi pemain keempat yang dibawa masuk oleh skuad Harimau Selatan pada jendela perpindahan pada kali ini selepas mengumumkan mengikat khidmat Danial Amier, Syahrian Abimanyu dan Jonathan Herrera.

Seperti kita sedia maklum, dengan mendapatkan khidmat pemain kelahiran Gambia ini, JDT bakal memperoleh kelebihan daripada seorang pemain yang mempunyai larian dengan bola dan tanpa bola yang pantas, kekuatan fizikal dan juga berkemampuan untuk menjaringkan gol.

Satu persoalan menarik yang boleh dibangkitkan di sini adalah posisi manakah Sumareh akan bermain bersama skuad kendalian Benjamin Mora bermula saingan musim 2021 kelak?

Seperti kita sedia maklum, Sumareh merupakan seorang pemain yang versatil di bahagian serangan atau di posisi tengah menyerang. Bersama pasukan Pahang sejak tahun 2017 sehingga 2020, kita dapat menyaksikan Sumareh digunakan oleh Dollah Salleh sebagai pemain sayap kanan (posisi dominan) dan juga penyerang kedua dalam sistem 4-4-2.

Sementara itu, ketika beraksi bersama skuad kebangsaan Harimau Malaya di bawah kendalian Tan Cheng Hoe, pemain berusia 26 tahun ini dimainkan di posisi sayap kanan dan sayap kiri serta penyerang No.9 jadian terutamanya ketika menentang Indonesia pada tahun 2019 dalam sistem 4-2-3-1.

Besar kemungkinan posisi sayap kanan yang akan diisi oleh Sumareh namun tiada siapa yang tahu mengenai perancangan Mora terhadap Sumareh dan ianya bakal menjadi perhatian semua peminat bola sepak tanah air kelak.

Sumareh tidak akan mendapat laluan mudah untuk menempatkan dirinya dalam kesebelasan utama JDT bagi saingan musim 2021 baik dalam kejohanan domestik, Liga Super dan Piala Malaysia mahupun kejohanan antarabangsa, Liga Juara-Juara AFC (ACL).

Pada saat ini, bagi posisi sayap kanan, Sumareh akan mendapat saingan sengit daripada seorang lagi penyerang sayap kebangsaan iaitu Safawi Rasid serta pemain muda yang sedang meningkat naik, Ramadhan Saifullah.

Manakala di posisi sayap kiri pula, penyerang sayap kiri prolifik kelahiran Argentina, Gonzalo Cabrera serta pemain muda tempatan, Akhyar Rashid akan menjadi saingan buat Sumareh.

Jika melihatkan kepada dua posisi lain yang turut mampu dimainkan oleh Sumareh iaitu penyerang dan penyerang kedua, dia perlu bersaing dengan penyerang baharu iaitu Jonathan Herrera, Leandro Velazquez, dan Nazmi Faiz Mansor.

Jelasnya, Sumareh perlu memberikan segala-galanya ketika sesi latihan bagi menarik perhatian Benjamin Mora supaya menyenaraikannya dalam kesebelasan utama JDT.

Dengan saingan yang begitu tinggi daripada pemain-pemain di beberapa posisi, ada kemungkinannya untuk Sumareh sekadar memanaskan bangku simpanan pada setiap minggu.

Namun perlu juga diakui bahawa Sumareh merupakan seorang pemain berkualiti dan bertaraf sebagai pemain skuad kebangsaan serta ‘regular player’ bersama pasukan lamanya, Pahang.

Malahan ketika beraksi dalam tempoh yang pendek bersama Police Tero FC, Sumareh juga berjaya melakukan beberapa penampilan dalam saingan Liga Thai walaupun pada saat itu dia sedikit bergelut dengan isu kecergasan.

Seperkara lagi, JDT merupakan satu-satunya pasukan tanah air yang bermain di kejohanan ACL 2021, dan di sini, JDT akan mempunyai lebih perlawanan berbanding pasukan-pasukan lain dalam saingan Liga Malaysia.

Lebih perlawanan bermakna JDT perlu melakukan penggiliran pemain untuk mengharungi 3 kejohanan musim ini dan perkara ini akan membuka peluang kepada Sumareh untuk membarisi kesebelasan utama skuad Harimau Selatan.

Kesimpulannya, Sumareh mempunyai peluang untuk membarisi kesebelasan utama JDT namun dia perlu bekerja keras dan bersaing bagi merebut mana-mana posisi di bahagian serangan bersama beberapa pemain lain lagi.

Featured Image: JOHOR Southern Tigers


JDT & Terengganu Tersenarai Dalam Kalangan 15 Kelab Terbaik ASEAN

Hanya dua kelab sahaja dari saingan Liga Super Malaysia yang tersenarai dalam kalangan 15 kelab terbaik di rantau ASEAN menurut Power Rankings yang dikeluarkan oleh laman analisis bola sepak, Opta Analyst.

Dua kelab tersebut adalah juara dan naib juara Liga Super musim lalu iaitu Johor Darul Ta’zim (JDT) dan Terengganu FC yang diberikan ranting 71.6 dan 63.7 mata masing-masing.

Pungutan mata itu meletakkan kedua-dua kelab tersebut menghuni tangga ke-583 dan ke-1806 masing-masing.

Berdasarkan tapisan yang dibuat dengan menyenaraikan liga-liga dari negara rantau ASEAN seperti Thailand, Vietnam, Indonesia, Singapura, Filipinan, Laos, Myanmar serta Malaysia, JDT menjadi kelab kedua terbaik selepas Buriram United yang memiliki rating 72.6 serta menghuni ranking ke-500.

Kedudukan ketiga diikuti dengan Hanoi FC (Vietnam), Bangkok United, BG Pathum United (Thailand), United City FC (Filipina), Chiangrai United (Thailand), Kaya FC (Filipina), Viettel FC (Vietnam), Persib Bandung (Indonesia) dan Terengganu FC (Malaysia).

Manakala baki empat kelab lain lagi adalah Binh Dinh FC (Vietnam), Muangthong United, Chonburi FC dan Port FC (Thailand).

Sebagai perbandingan, kedudukan skuad berjulukan Harimau Selatan yang menjuarai saingan Liga Super sebanyak sembilan kali berturut-turut mengatasi kelab England dan Sepanyol iaitu Blackburn Rovers dan Real Zaragoza masing-masing.

Manakala tinjauan terhadap baki 12 kelab Liga Malaysia yang lain menunjukkan rating dan kedudukan seperti berikut:

Untuk makluman semua, Power Rankings diperkenalkan oleh Opta Analyst pada penghujung bulan lalu. Ianya menyenaraikan hampir 13,500 kelab dari seluruh dunia yang memberikan skala dari 0 hingga 100 sekaligus membolehkan peminat membandingkan kedudukan kelab kesayangan dengan kelab-kelab lain seantero dunia.

Featured Image: JOHOR Souther Tigers & Terengganu FC


Terbuka Taipei: Beregu Campuran Negara Lakar Kemaraan Berganda Ke Suku Akhir

Kedua-dua beregu campuran negara yang beraksi di Pusingan 16 Terbuka Taipei berhasil mengesahkan tempat ke peringkat suku akhir kejohanan Jelajah Dunia BWF yang bertaraf Super 300.

Gandingan Hoo Pang Ron dan Teoh Mei Xing melakar kemaraan pertama apabila berjaya menundukkan gandingan Korea yang menghuni ranking ke-57 dunia, Kim Yong-huk dan Lee Yu Lim di Pusingan 16, sebentar tadi.

Dalam pertarungan terbabit, Pang Ron-Mei Xing merekodkan kemenangan setelah setelah mengharungi tiga set permainan dengan skor 19-21, 21-16 dan 21-14 dalam tempoh 54 minit permainan.

YONEX Taipei Open 2023XD – R16             🇲🇾HOO Pang Ron🏅19 21 21 🇲🇾TEOH Mei Xing🏅             🇰🇷KIM Young Hyuk21 16 14 🇰🇷LEE Yu Lim

— BWFScore (@BWFScore) June 22, 2023

Kemenangan itu membawa mereka bertemu pasangan tuan rumah, Ye Hong Wei-Lee Chia Hsin merangkap pilihan kelima kejohanan yang menghuni ranking ke-21 dunia.

Sementara itu, pilihan keempat kejohanan merangkap beregu No.3 dunia, Chen Tang Jie dan Toh Ee Wei melengkapkan kemaraan wakil negara dalam sektor ini apabila berjaya mengetepikan cabaran pasangan Thailand yang berada di ranking ke-39 dunia, Ruttanapak Oupthong dan Jhenicha Sudjaipraparat di peringkat yang sama.

Dalam pertarungan itu, Tang Jie-Ee Wei turut sama berhasil melakar kemenangan secara “straight set” dengan skor 21-13 dan 21-13 dalam tempoh masa tidak sampai setengah jam permainan.

YONEX Taipei Open 2023XD – R16          🇲🇾CHEN Tang Jie🏅21 21 🇲🇾TOH Ee Wei🏅          🇹🇭Ruttanapak OUPTHONG13 13 🇹🇭Jhenicha SUDJAIPRAPARAT

— BWFScore (@BWFScore) June 22, 2023

Dengan kemenangan terbabit, Tang Jie-Ee Wei akan bertemu pilihan ketujuh kejohanan, Yang Po-Hsuan dan Hu Ling Fang yang berada di ranking ke-20 dunia bagi merebut tempat ke separuh akhir.

Untuk makluman semua, gandingan Chinese Taipei ini mara selepas menundukkan rakan senegaranya, Lee Jhe-Huei dan Hsu Ya Ching menerusi tiga set permainan yang berakhir dengan skor 14-21, 21-19 dan 21-18 dalam tempoh 45 minit permainan.

Featured Image: Badminton Association of Malaysia


Pemilik OGC Nice Berminat Beli Manchester United

Pemilik kelab bola sepak OGC Nice merangkap Ketua Pegawai Eksekutif (CEO) Ineos, Jim Ratcliffe meluahkan minat untuk membeli Manchester United.

Ahli perniagaan kelahiran United Kingdom ini mempunyai nilai bersih 16.3 bilion dolar Amerika Syarikat (AS) dan merupakan individu ke-111 dunia mengikut senarai yang dikeluarkan oleh Forbes, tahun ini.

Menurut laporan The Athletic yang memetik The Times, hasrat Ratcliffe yang juga merupakan pengasas dan pengerusi Kumpulan Ineos ini diluahkan dan disampaikan menerusi jurucakapnya.

“Jika kelab itu mahu dijual, Jim (Ratcliffe) pastinya merupakan seorang pembeli yang berpotensi,” kata jurucakapnya itu.

“Jika sesuatu seperti ini boleh dilakukan, kami berminat untuk berbincang dengan hasrat untuk pemilikan jangka masa panjang.”

“Ini bukan berkenaan wang yang telah dibelanjakan atau tidak dibelanjakan. Jim melihat apa yang boleh dilakukan sekarang dan, mengetahui akan kepentingan kelab ini terhadap bandar ini, dia merasakan ini merupakan waktu yang tepat untuk melakukan reset.”

Untuk makluman semua, selain daripada memiliki OGC Nice yang beraksi dalam kancah Ligue 1 di Perancis, menerusi Ineos, Ratcliffe turut memiliki FC Laussane dan Racing Club Abidjan yang berpangkalan di Switzerland dan Ivory Coast masing-masing.

Selain bola sepak, Ineos turut terlibat dalam pelbagai sukan lain menerusi pemilikan dan penajaan seperti basikal, Formula 1, pelayaran, ragbi dan cabaran ekstrim.


Orleans Masters: Gandingan Baharu Roy King-Mei Xing Cetak Kemenangan Pertama Atasi Beregu Denmark

Sepasang gandingan campuran baharu yang dibentuk oleh Persatuan Badminton Malaysia (BAM), Yap Roy King dan Teoh Mei Xing berhasil mencetak kemenangan sulung di pentas antarabangsa.

Kemenangan tersebut dicetak dengan menewaskan beregu Denmark, Mads Vestegaard dan Natasja P. Anthonisen di Pusingan 32 dalam saingan Orleans Masters 2022 yang berlangsung sebentar sahaja tadi.

Orleans Masters 2022XD – Round of 32          🇲🇾Roy King Yap🏅24 21 🇲🇾Mei Xing Teoh🏅22 15 🇩🇰Mads Vestergaard          🇩🇰Natasja P. Anthonisen

🕗 in 30 minutes https://t.co/u7z7BRfiZT

— BWFScore (@BWFScore) March 30, 2022

Artikel Berkaitan- Orleans Masters: Mei Xing Digandingkan Bersama Roy King Dalam Acara Beregu Campuran

Lebih menggembirakan, kemenangan tersebut diraih secara ‘straight set’ dengan skor 24-22 dan 21-15 dalam tempoh pertarungan yang memakan masa setengah jam permainan.

Dengan kemenangan ini, Roy King-Mei Xing dapat meneruskan kemaraan ke Pusingan 16 di saingan berstatus Jelajah Super 100 BWF ini.

Menanti mereka di peringkat tersebut adalah samada beregu campuran dari India atau Singapura.


Stadium Darul Aman Bakal Dihidangkan Dengan Syukor Burger Sepanjang Musim 2023

Jenama burger tempatan yang kian meningkat naik, Syukor Burger dan Kedah Darul Aman FC (KDA FC) merintis kerjasama untuk mencipta persepsi burger premium di Stadium Darul Aman.

Kerjasama ini menyaksikan makanan dan minuman keluaran Syukor Burger akan ditawarkan di Stadium Darul Aman sekaligus memberikan pengalaman baharu kepada para penyokong dan pengunjung stadium sepanjang musim ini.

Perkara ini akan direalisasikan melalui projek usahasama Syukor Burger dan KDAlicious – cabang perniagaan makanan dan minuman milik KDA FC.

Hasil kerjasama ini, Syukor Burger bersetuju untuk menyumbang sebanyak RM50,000 berbentuk tunai dan barangan. Pada masa yang sama, mereka turut diangkat sebagai Rakan Rasmi F&B KDA FC 2023.

Difahamkan, ini adalah langkah pertama dalam mewujudkan sektor F&B KDA FC dan cabang perniagaan ini adalah antara sumbang terbesar kepada kelab selain penjualan tiket perlawanan.

Featured Image: Kedah Darul Aman FC


Pukulan 565km/j Pemain India Leburkan Rekod Dunia Milik Tan Boon Heong

Selama sedekad lamanya bekas pemain beregu lelaki Malaysia serta penghuni ranking No.1 dunia, Tan Boon Heong memegang rekod Pukulan Badminton Terpantas (Lelaki) dunia.

Rekod tersebut diiktiraf oleh Guinness World Record (GWR) apabila Boon Heong melakukan pukulan berkelajuan 493km/h pada 28 Mei 2013 bertempat di gimnasium milik Yonex Co Ltd di Saitama, Jepun.

Bagaimanapun, Boon Heong yang menjuarai Terbuka Seluruh England 2007 bersama Koo Kien Keat tidak lagi memegang rekod tersebut bermula saat ini.

Kini ianya bertukar tangan menjadi milik pemain beregu lelaki India, Satwiksairaj Rankireddy apabila merekodkan pukulan berkelajuan 565km/j pada 14 April lalu di tempat yang sama.

Keputusan kelajuan pukulan oleh Satwiksairaj yang menggunakan raket Nanoflare 1000 z bertalikan BG80 buatan Yonex itu turut mendapat pengesahan oleh juri GWR yang hadir pada hari tersebut.

Sebagai tambahan, rekod yang dipegang oleh Satwiksairaj ini melibatkan pukulan yang dilakukan dalam satu sesi ujian khas oleh Yonex.

Bagi rekod Pukulan Badminton Terpantas Dalam Kejohanan (Lelaki) pula, GWR masih mengiktiraf pukulan oleh pemain Denmark, Mads Pieler Kolding dengan kelajuan 426km/j dilakukannya dalam saingan di India pada 10 Januari 2017.

Featured Image: Instagram Tan Boon Heong


Muhammad Idolakan Shukor Adan Semenjak di Sekolah Sukan Bukit Jalil

Pertahanan tengah Terengganu, Muhammad Mohd Faudzi menjadikan bekas pertahanan skuad kebangsaan dan pemain Kuala Lumpur City (KL City), Shukor Adan sebagai idolanya.

Muhammad atau lebih dikenali sebagai Amad memaklumkan dia bukan sahaja meminati cara permainan Shukor sebagai pertahanan tengah bahkan karakter seorang ketua yang berkarisma di atas padang turut dijadikan contoh ikutan buatnya.

Ketika menyertai skuad Piala Presiden Felda United pada tahun 2015, Amad berpeluang untuk berlatih bersama-sama idolanya dan kesempatan tersebut menjadi salah satu pengalaman yang mahal dalam karier bola sepaknya.

“Saya sangat suka tengok cara Shukor Adan dan kalau boleh mahu mengikut jejak langkah dia sebagai seorang pemain pertahanan tengah yang hebat serta ada karakter tersendiri sebagai seorang ketua di atas padang.

“Masa di Sekolah Sukan Bukit Jalil lagi saya sudah meminati Shukor dan selepas saya mendapat peluang menyertai skuad Piala Presiden Felda pada 2015, saya berpeluang berlatih bersama Shukor dalam pasukan utama yang ketika itu dilatih jurulatih, Irfan Bakti.

“Masa itu saya baharu berumur 19 tahun dan apabila dapat berlatih dengan pemain-pemain hebat seperti Shukor, ia satu perasaan yang tidak digambarkan dan banyak yang saya belajar darinya memandangkan dia pun seorang pemain pertahanan tengah,” katanya.

🎥TFC TV : BEST OF MUHAMMAD 🏴🏳The Tanker in action ⚔🛡watch full video on our youtube channel👇🏼👇🏼https://t.co/dEZdCPB0U2#TerengganuFC #WeBleedBlackandWhite#WinBackMission#TFCTV pic.twitter.com/0ob7AoGUxk

Musim ini, Amad telah menjadi taruhan utama di bahagian pertahanan tengah pasukan Terengganu sebanyak 8 kali untuk bergandingan bersama kapten, Carli de Murga.

Persembahan Amad yang paling mencuri tumpuan hadir ketika menentang pendahulu Liga Super, Johor Darul Ta’zim (JDT) di Stadium Sultan Ibrahim, Iskandar Puteri.

Dalam perlawanan tersebut, Amad menjadi watak penting dalam memastikan barisan pertahanan skuad Nafuzi Zain itu tidak dibolosi sekaligus membolehkan Terengganu menamatkan permainan dengan keputusan 1-0 tanpa bolos.


Beraksi Sebagai Penyerang? Tiada Masalah – Paulo Josue

Pemain kebangsaan, Paulo Josue mengakui tidak mempunyai sebarang masalah untuk beraksi selaku penyerang biarpun telah menghabiskan masa seluruh kariernya bermain sebagai pemain tengah menyerang.

Tambah Paulo, kehendak dan strategi jurulatih menjadi keutamaan buatnya sama ada untuk terus beraksi sebagai penyerang atau posisi utamanya selagi mana dia diperlukan.

“Saya telah menghabiskan seluruh masa saya beraksi sebagai No.10, pemain tengah menyerang tetapi sekiranya jurulatih (Kim Pan-gon) merasakan saya dapat membantu pasukan dengan bermain sebagai penyerang, saya boleh lakukannya. Tiada masalah.” ujar Paulo ketika ditemui selepas perlawanan menentang Papua New Guinea.

⚽ MALAYSIA 🇲🇾 7-0 🇵🇬 PAPUA NEW GUINEA#FAM #HarimauMalaya pic.twitter.com/PHfXPY1WMY

— FA Malaysia (@FAM_Malaysia) June 20, 2023

Mengulas lebih lanjut sekiranya berlaku perubahan posisi di kelabnya, Paulo menegaskan segalanya terpulang kepada jurulatih tetapi dia tidak mempunyai masalah beraksi di posisi tersebut memandangkan pemain berusia 34 tahun itu pernah tampil selaku penyerang dalam aksi liga.

Untuk makluman, kapten Kuala Lumpur City itu telah dinaturalisasikan pada Februari tahun ini dan berjaya menjaringkan empat gol daripada empat kaps antarabangsa yang diperolehnya bersama Malaysia setakat ini.

Ketika bertemu Papua New Guinea yang berada di ranking ke-159 dunia baru-baru ini, Paulo merupakan salah seorang pemain yang membawa pulang bola perlawanan selepas menjaringkan hatrik selain Arif Aiman Hanapi.

Featured Image: Football Association of Malaysia


Piala Sudirman: Jin Wei Akur Tunduk Kepada Pemain No.3 Dunia

Perseorangan wanita negara, Goh Jin Wei tampak sukar untuk menyaingi kualiti yang dimiliki pemain no.3 dunia, Tai Tzu Ying apabila tewas kepada pemain berusia 29 tahun itu.

Sebagai rekod, Jin Wei pernah bertemu Tzu Ying sebanyak dua kali sebelum ini di Malaysia menerusi kejohanan Terbuka Malaysia 2018 dan Malaysia Masters 2022 yang kedua-duanya berakhir dengan kekalahan.

Dalam pertarungan tersebut, Jin Wei mudah ditewaskan Tzu Ying secara “straight set” dengan skor 8-21 dan 10-21 dalam perlawanan yang berlangsung selama 28 minit bertempat di Pusat Sukan Olimpik Suzhou.

TotalEnergies BWF Sudirman Cup Finals 2023Sudirman Cup – Group C – R321 21 TAI Tzu Ying🥇

8 10 🇲🇾GOH Jin Wei

— BWFScore (@BWFScore) May 17, 2023

Kekalahan itu memberikan mata buat Chinese Taipei biarpun Malaysia masih mendahului dengan keputusan 2-1. Malaysia hanya memerlukan satu lagi mata untuk mengesahkan kemenangan dan muncul juara Kumpulan C.

Terdahulu, wakil pertama negara, Chen Tang Jie dan Toh Ee Wei memberikan mata pertama buat skuad negara sebelum rentetan itu diteruskan oleh jaguh perseorangan lelaki negara, Lee Zii Jia dalam pertarungan kedua.

Sebelum ini, Jin Wei menampilkan kejutan dengan memberi saingan sengit serta mencatatkan kemenangan ke atas bekas juara dunia dari India, P.V. Sindhu ketika aksi kedua peringkat kumpulan Piala Sudirman 2023.

Featured Image: Badminton Association of Malaysia


Tze Yong Muncul Juara Terbuka Scotland, Trofi Ketiga Untuk Tahun 2021

Pemain badminton perseorangan lelaki muda negara, Ng Tze Yong berjaya muncul juara di kejohanan Terbuka Scotland 2021, semalam.

Kejuaraan tersebut menjadi milik pemain berusia 21 tahun ini selepas menundukkan rakan senegara yang merupakan pemain bebas (independent), Soong Joo Ven secara ‘straight set’ 21-18 dan 21-14.

RESULTS: #ScottishOpen2021FINAL#MAS🇲🇾 Ng Tze Yong def. #MAS🇲🇾 Soong Joo Ven 21-18 21-14* Tze Yong took the court against compatriot, Joo Ven to seal his third title this year. Congrats bros! 💪#DemiMalaysia#BadmintonMalaysia pic.twitter.com/juqmmm69bE

Sebelum itu, Tze Yong mara ke pentas final dengan menumpaskan Aidil Sholeh (Malaysia), Daniel Nikolov (Bulgaria), Joran Kweekel (Belanda) dan Victor Svendsen (Denmark).

Untuk makluman semua, kejuaraan ini menjadikan Tze Yong telah merangkul tiga trofi daripada enam kejohanan individu yang disertainya pada tahun ini. Dua kejuaraan yang lain diraihnya di kejohanan Terbuka Poland dan Cabaran Antarabangsa Belgium.

Selain membawa pulang tiga trofi kejuaraan, Tze Yong turut membawa pulang sebuah medal naib juara semasa beraksi di kejohanan Terbuka Czech.

Featured Image: Badminton Association of Malaysia


Jelajah Akhir BWF: Beregu Campuran Peng Soon-Liu Ying Disingkirkan Juara Bertahan

Beregu campuran bebas (independent) negara, Chan Peng Soon dan Goh Liu Ying terpaksa akur tidak dapat meneruskan kemaraan ke perlawanan akhir kejohanan Jelajah Dunia Akhir BWF 2021.

Hal ini kerana pasangan yang menghuni ranking ke-9 dunia ini tumpas kepada beregu campuran Thailand, Dechapol Puavaranukroh dan Sapsiree Taerattanachai merangkap juara bertahan Jejalah Dunia Akhir BWF 2020.

HSBC BWF World Tour Finals 2021(New dates)XD – Semi final          🇹🇭Dechapol PUAVARANUKROH🏅21 21 🇹🇭Sapsiree TAERATTANACHAI🏅 8  18 🇲🇾Peng Soon CHAN          🇲🇾Liu Ying GOH🕗 in 42 minutes https://t.co/HI5adi97CO

Peng Soon-Liu Ying ditumpaskan oleh Dechapol-Sapsiree secara ‘straight set’ dengan keputusan 21-8 dan 21-18 dalam satu perlawanan yang berlangsung selama 42 minit, di peringkat separuh akhir, sebentar tadi.

Keputusan ini menjadikan Dechapol-Sapsiree berjaya merapatkan jurang rekod kemenangan dan kekalahan dengan Peng Soon-Liu Ying.

Rekod terkini menjadikan Dechapol-Sapsiree meraih 3 kemenangan sementara Peng Soon-Liu Ying masih mendahului dengan 4 kemenangan daripada 7 pertemuan secara keseluruhan antara kedua-dua pasangan ini.

Featured Image: Badminton Photo / Badminton Association of Malaysia


Olimpik 2022: Aruwin Tamatkan Saingan Giant Slalom Selaku 4 Atlet Asia Terbaik

Peluncur ski wanita negara, Aruwin Sallehhuddin berhasil menempatkan diri dalam kalangan empat atlet asia terbaik dalam saingan giant slalom di Sukan Olimpik Musim Sejuk 2022, hari ini.

Peluncur berusia 17 tahun yang mencipta sejarah sebagai atlet wanita pertama Malaysia beraksi di temasya berkenaan menamatkan perlumbaan ini dengan catatan masa 2:12.28 saat secara keseluruhan.

Aruwin Salehhuddin, Bib No. 67, clocked 2:12.28 to rank 38 overall for Alpine Skiing Women’s Giant Slalom Event.#OWG#OlympicWinterGames#Beijing2022#Beijing2022WinterOlympics

Aruwin berhasil menamatkan perlumbaan pertamanya dengan catatan masa 1:06.13 saat manakala perlumbaan keduanya disudahi dengan catatan masa 1:06.15 saat.

Tiga atlet asia yang lebih pantas daripadanya ialah Asa Ando, Sakurako Mukogawa (Jepun) dan Gim So-hui (Republik Korea) dengan catatan masa 2:00.99, 2:06.77 dan 2:07.22 saat masing-masing.

Sama-sama kita saksikan aksi sulung Aruwin Salehhuddin dengan skil yang cukup mantap dan konsisten sehingga ke garisan penamat dalam sukan Alpine Skiing di #Beijing2022.Muat turun aplikasi unifi playTV dan tonton secara langsung: https://t.co/asNJCe3uwW#unifiYourWorld pic.twitter.com/2xMDK78Qeo

Secara keseluruhan, Aruwin menamatkan acara ini dengan menduduki tangga ke-38 daripada 82 peserta yang mengambil bahagian. Sebagai tambahan, Aruwin akan mengambil bahagian dalam satu lagi acara iaitu slalom yang dijadualkan pada Rabu nanti.

Featured Image: Olympic Council of Malaysia


Paralimpik 2020: Nur Syaiful ‘Disqualified’ Lagi, Berpunca Daripada Kepala Tidak Naik Ke Permukaan Air

Atlet para renang negara, Nur Syaiful Zulkafli terpaksa kecewa buat kali kedua penglibatannya dalam Sukan Paralimpik Tokyo 2020 apabila penyertaannya dibatalkan lagi.

Kali ini, pembatalan penyertaannya terjadi ketika mengambil bahagian dalam acara renang 100 meter (m) kuak dada lelaki SB4 (kecacatan fizikal) pada peringkat saringan di Pusat Akuatik Tokyo, semalam.

Menjelaskan punca penyertaannya dibatalkan, Pengarah Bahagian Paralimpik Majlis Sukan Negara (MSN), Mohd. Sofian Hamzah menyatakan ianya berpunca daripada kesilapan teknikal iaitu kepalanya tidak naik ke permukaan air.

“Kepala Nur Syaiful didapati tidak naik ke permukaan air dalam jarak 15 meter awal, sewaktu membuat kuakan,” lapor Utusan yang memetik sumber daripada Bernama.

Sekali lagi Nur Syaiful 'disqualified' 😭Perenang negara, Muhammad Nur Syaiful Zulkapli disahkan tidak layak ke final, kali ini dalam acara 100 meter kuak dada lelaki kelas SB4.#Paralympics #KamiLuarBiasa pic.twitter.com/cNlNTtZVbP

Sebelum ini, penyertaan atlet berusia 26 tahun ini dibatalkan gara-gara menampal pita pelekat di bahunya untuk menutup bisul yang dialaminya.

Sedangkan, sebelum daripada melakukan tindakan sedemikian, Nur Syaiful memaklumkan telah bertanyakan terlebih dahulu kepada pegawai bertugas samada perkara tersebut dibenarkan atau tidak.

Baca: Nur Syaiful ‘Disqualified’ Hanya Disebabkan Pita Pelekat di Bahu

Sementara itu, Nur Syaiful mempunyai baki satu lagi acara untuk disertainya. Acara tersebut adalah renang 50m gaya bebas lelaki SB5 yang akan berlangsung pada Rabu nanti.

Featured Image: Majlis Sukan Negara


Piala Asia B-17: Malaysia Mula Langkah Kiri, Dibelasah Yaman 4-0

Kempen skuad bawah 17 tahun (B-17) kebangsaan menuju ke Piala Dunia B-17 bermula dengan langkah kiri apabila dibenam skuad kendalian Hasan Ali Albaadani dalam aksi pembukaan Kumpulan A Piala Asia B-17, semalam.

Yaman yang pernah muncul naib juara pada tahun 2002 tampil dengan aksi bertenaga setelah menjaringkan dua gol pada separuh masa pertama menerusi Abdul Rahman Alkhadher pada minit ke-21 dan Adel Qasem pada minit ke-31 perlawanan.

Bersambung babak kedua, skuad kendalian Osmera Omaro terus ditekan lawan dari tanah Arab itu menyaksikan mereka terus dibolosi melalui jaringan Anwar Al Turaiqi pada minit ke-48 sebelum pertahanan negara, Adib Ibrahim tertampan bola ke dalam gawang sendiri pada minit ke-88 permainan.

🎥 HIGHLIGHTS | 🇾🇪 Yemen 4⃣-0⃣ Malaysia 🇲🇾

An impressive outing in Group A from the West Asian side on their campaign opener!

Match Report 🔗 https://t.co/Uyr4QFizAZ#AFCU17 | #YEMvMAS pic.twitter.com/fjln4Q7ZyE

— #AsianCup2023 (@afcasiancup) June 15, 2023

Dalam sidang media selepas kekalahan tersebut, Osmera enggan mengulas panjang berkenaan prestasi yang ditampilkan anak buahnya. Sebaliknya, pengendali berusia 43 tahun itu hanya mengucapkan tahniah kepada pasukan lawan.

“Yaman sebuah pasukan yang bagus. Tahniah buat mereka.” ujar Osmera dalam sidang media selepas perlawanan menentang Yaman, malam tadi.

Malaysia perlu menang dalam perlawanan seterusnya menentang tuan rumah, Thailand pada Ahad, 18 Jun untuk menghidupkan semula peluang untuk mara ke peringkat seterusnya dan mengejar slot ke Piala Dunia B-17.

Ketika ini, Yaman dan Thailand mendahului carta kedudukan di Kumpulan A selepas kedua-dua negara meraih tiga mata pertama dengan Thailand menundukkan Laos 2-1.

Featured Image: Asian Football Confederation


Oliver Buff: Cabar Kejuaraan Liga Pada Tahun Kedua

Pemain tengah Selangor FC, Oliver Buff meyakini kemampuan pasukannya untuk memberikan cabaran kepada pasukan-pasukan lain dalam saingan Liga Super.

Bagaimanapun, pemain kelahiran Switzerland itu berpandangan, walaupun tidak mustahil namun ianya sesuatu yang tidak realistik untuk Selangor mensasarkan kejuaraan liga pada musim ini.

Hal ini kerana skuad Selangor pada musim ini majoritinya terdiri daripada muka baharu serta dibimbing oleh ketua jurulatih baharu kelahiran Jerman, Karsten Neitzel.

“Ya, saya fikir kita boleh (memberikan cabaran).

“Tetapi untuk mengatakan kita merangkul kejuaraan pada tahun ini adalah tidak realistik kerana kita merupakan sebuah pasukan yang baharu.

“Saya rasakan tahun pertama untuk mencari keserasian di atas padang, mengenali pasukan dengan lebih mendalam.

“Dan pada tahun kedua mungkin kita boleh cuba mencabar kejuaraan liga.” katanya ketika ditemui selepas acara media oleh La Liga yang diadakan di Kuala Lumpur, baru-baru ini.

Untuk makluman, Buff merupakan salah seorang pemain import baharu yang ditandatangani oleh Selangor untuk mengharungi saingan musim ini.

Setakat tujuh perlawanan liga yang telah berlangsung, pemain berusia 28 tahun ini menampilkan prestasi yang sangat memberangsangkan di atas padang termasuk menjaringkan 4 gol.

Namun prestasi tersebut masih tidak mencukupi untuk membantu skuad Red Giants meraih lebih banyak kemenangan dan menempatkan diri dalam kelompok teratas carta Liga Super.

Pada masa yang sama, Buff yang pernah beraksi dalam saingan Liga Sepanyol bersama Real Zaragoza turut mengakui Liga Malaysia merupakan saingan yang kompetitif.

“Saya rasakan (Liga Malaysia) merupakan liga yang bagus. Sangat sukar untuk meraih kemenangan, saya telah cuba sedaya upaya untuk membantu pasukan.” katanya lagi.


James Rodriguez Berstatus Ejen Bebas Selepas 7 Bulan Bersama Olympiacos FC

Pemenang Anugerah Puskas 2014, James Rodriguez kini berstatus pemain ejen bebas tanpa terikat dengan mana-mana kelab.

Ini selepas kelabnya, Olympiacos FC mengumumkan telah melepaskan pemain berusia 31 tahun ini menerusi pelbagai maklumkan di platform media sosialnya, semalam.

Pengumuman itu hadir kira-kira tujuh bulan selepas James menyertai kelab berjulukan Thrylos terbabit pada September tahun lalu.

Dalam tempoh terbabit, bekas pemain tengah Monaco, Real Madrid dan Everton ini meraih 23 penampilan sebelum berhenti beraksi bersama Olympiacos bermula pertengahan Februari lalu ekoran kecederaan. James sempat mencetak lima gol dan menyumbang enam bantuan gol.

Untuk rekod, sebelum menyertai Olympiacos, James beraksi di di Qatar bersama Al-Rayyan.

I would like to thank everyone for all the time that we have spent together. although we are going our separate ways, I feel that I will always be a member and welcomed in the family of the great port Piraeus. I wish all the best to Olympiacos and every success in the future. pic.twitter.com/BTddkWubiQ

— James Rodríguez (@jamesdrodriguez) April 13, 2023


PFAM Bentuk Kolaborasi Bersama Skymatt Untuk Bawa Pemain Tunai Umrah Pada ‘Off Season’

Persatuan Pemain-Pemain Bola Sepak Profesional Malaysia (PFAM) bersama-sama agensi pelancongan haji dan umrah, Skymatt Travel & Services tampil berkolaborasi untuk menawarkan satu pilihan buat para pemain bola sepak menunaikan umrah terutamanya ketika liga sedang berehat atau “off season”.

Kolaborasi antara PFAM dan agensi terbabit akan bermula dengan Program Kembara Umrah & Ziarah PFAM selama dua minggu yang dijadualkan pada 26 Disember kelak dengan sasaran penyertaan dari 40 hingga 80 orang.

Difahamkan, ini merupakan satu inisiatif unik oleh PFAM dalam membantu  para pemain bola sepak profesional menunaikan ibadah haji dan umrah menerusi pakej yang ditawarkan bersama Skymatt Travel & Services.

Selain itu, ianya turut bertujuan untuk mewujudkan persekitaran yang selamat dan selesa kepada ahli PFAM yang bagi tujuan umrah serta membantu ahli dari segi bimbingan serta panduan rohani ketika berada di tanah suci.

Presiden PFAM merangkap bekas penyerang skuad kebangsaan, Safee Sali mendedahkan idea ini dicetuskan oleh Bendahari PFAM merangkap penjaga gol Harimau Malaya, Farizal Marlias setelah kembali menunaikan umrah pada tahun lalu.

Pada masa yang sama, beliau menganggap program ini menunjukkan PFAM sangat prihatin terhadap kebajikan pemain daripada segala sudut samada di atas padang mahupun luar padang.

Untuk makluman semua, perjanjian kolaborasi antara PFAM dan Skymatt Travel & Services ini disempurnakan dalam satu majlis menandatangani memorandum perjanjian persefahaman (MOU) bertempat di Furama Bukit Bintang, Kuala Lumpur, semalam.

Featured Image: PFA Malaysia | Syamil Rosli


‘Patatimo Boys’ Diceraikan – Arif & Haikal Dapat Gandingan Baharu

Gandingan Wan Arif Junaidi dan Muhammad Haikal Nazri yang terkenal dengan julukan ‘Patatimo Boys’ dek berasal dari negeri Terengganu dan Kelantan masing-masing tamat pada hari ini.

Gandingan yang terdiri daripada pemain berusia 20 tahun masing-masing ini pernah menghuni rangking tertinggi iaitu tangga ke-38 dunia serta merangkul tiga kejuaraan sepanjang tahun 2021.

Bahkan Arif-Haikal hampir meraih kejuaraan sulung dalam siri kejohanan Jelajah BWF setelah mara ke perlawanan akhir Orleans Masters 2022. Akan tetapi, mereka terpaksa berpuas hati dengan gelaran naib juara kerana terpaksa menarik diri selepas Haikal didapati positif Covid-19.

A post shared by BAM (@ba_malaysia)

Bagaimanapun, barisan kejurulatihan terpaksa membuat keputusan untuk memisahkan gandingan ini bagi membentuk gandingan-gandingan baharu kalangan pemain beregu lelaki di bawah naungan Persatuan Badminton Malaysia (BAM).

Pengarah Kejurulatihan (Beregu), Rexy Mainaky mengumumkan sebahagian barisan gandingan beregu lelaki baharu di bawah naungan BAM yang terdiri daripada Nur Izzuddin-Haikal Nazri, Arif Junadi-Yap Roy King dan Goh Sze Fei-Choong Hon Jian.

Untuk makluman, barisan kejurulatihan terpaksa memformulakan gandingan baharu dalam kem beregu lelaki susulan daripada pasangan lelaki No.3 tanah air, Nur Izzuddin dan Goh Sze Fei membuat keputusan untuk berpisah dan membawa haluang masing-masing, baru-baru ini.

Sebagai tambahan, Arif dan Haikal mula digandingkan pada tahun 2019 manakala Izzuddin dan Sze Fei pula mula dipasangkan pada tahun 2016.

Featured Image: Badminton Association of Malaysia


Terbuka Vietnam: Goh Jin Wei Kembali Bergelar Naib Juara Selepas 15 Bulan

Perseorangan wanita negara merangkap bekas juara remaja dunia sebanyak dua kali, Goh Jin Wei kembali merasai nikmat bergelar naib juara yang pertama selepas 15 bulan.

Gelaran tersebut berhasil diraih oleh pemain yang berada di ranking ke-50 dunia ini setelah tamatnya perlawanan akhir menentang Thuy Linh Nguyen di kejohanan Terbuka Vietnam – Jelajah Super 100 BWF, sebentar tadi.

Dalam perlawanan tersebut, Jin Wei menamatkan pertarungan tersebut dengan tumpas “straight set” kepada pemain tuan rumah yang menghuni ranking ke-58 dunia terbabit dengan skor 15-21 dan 13-21.

YONEX-SUNRISE Vietnam Open 2022WS – Final21 21 🇻🇳Thuy Linh NGUYEN🏅15 13 🇲🇾Jin Wei GOH

🕗 in 32 minutes https://t.co/pUJpq3jEB2

— BWFScore (@BWFScore) October 2, 2022

Pertemuan kali keempat melibatkan kedua-dua pemain ini berlangsung dalam tempoh 32 minit. Untuk makluman, ini merupakan kemenangan sulung Thuy Linh ke atas Jin Wei di pentas antarabangsa.

Selain itu, ini juga menjadi pentas akhir yang pertama buat Jin Wei selepas dia mengumumkan untuk kembali beraksi pada Januari lalu. Sebelum itu, Jin Wei menggantung raketnya buat seketika ekoran masalah kesihatan yang dihadapinya.

Sebagai rekod, kali terakhir Jin Wei dilihat beraksi di pentas akhir dan bergelar naib juara adalah di kejohanan Antarabangsa Iberdola Sepanyol pada Jun tahun lalu. Ketika itu dia terlepas peluang untuk bergelar juara apabila tumpas kepada rakan senegaranya, Kisona Selvaduray.

Manakala kali terakhir Jin Wei merangkul kejuaraan pula adalah pada tahun 2018 dalam Kejohanan Dunia Remaja yang berlangsung di Markham, Kanada.


Kelantan FC & pitchIN Bekerjasama Untuk Raih Dana RM100 Juta – Bagi Mengadakan Fasiliti Kelab

Kelab berpangkalan di pantai timur, Kelantan FC mengumumkan membentuk kerjasama dengan platform crowdfunding ekuiti, pitchIN bagi meraih dana sehingga RM100 juta.

Perkara tersebut diumumkan oleh pemilik skuad berjulukan The Red Warriors (TRW), Norizam Tukiman dalam majlis menandatangani persefahaman bersama (MOU) antara Kelantan FC dan pitchIN bertempat di Las Coffee, Hotel Zamburger Kota Warisan, Sepang pada hari ini.

Susulan itu, Norizam turut mengumumkan pitchIN yang menyediakan platform buat Kelantan FC mengumpulkan dana ini sebagai rakan strategik dan penaja bersamanya bermula musim ini.

Difahamkan, dana RM100 juta itu akan diraih dengan menerbitkan aset digital iaitu Token TRW buat para peminat dengan harga jualan maksimum RM2000 dan bakal didagangkan di platform Luno.

Norizam meletakkan sasaran seramai 50,000 orang untuk mendapatkan token tersebut bagi meraih nilai RM100 juta buat kelabnya.

Jelasnya, jumlah yang diraih itu akan digunakan untuk mengadakan pelbagai fasiliti buat Kelantan FC seperti padang latihan, pusat rehabilitasi, stadium mini termasuk mendapatkan jet peribadi untuk kegunaan skuadnya bagi mengharungi perlawanan-perlawanan bola sepak di pelbagai tempat.

Bagi pemegang-pemegang Token TRW, Norizam merancang untuk memberikan keistimewaan dalam menentukan beberapa keputusan dalam kelab dan skuad Kelantan FC menerusi undian seperti pemilihan pemain atau pengekalan jurulatih dan sebagainya.

Norizam menambah, pemilihan pitchIN dibuat atas faktor berdaftar dengan Suruhanjaya Sekuriti (SC) bagi memastikan kepercayaan dan ketelusan dalam mendapatkan duit daripada para peminat dan orang ramai.

Sebagai rekod, Kelantan FC menjadi kelab bola sepak tanah air yang kedua selepas Johor Darul Ta’zim (JDT) yang bekerjasama dengan Socios untuk menawarkan token buat para peminatnya.


Nafuzi Alih Fokus Kejar ‘Top 3’ Liga Super Bagi Meraih Slot Ke Piala AFC 2023

Salah satu jalan untuk meraih slot ke saingan Piala AFC sudah tertutup buat Terengganu FC apabila gagal menjuarai saingan Piala FA ketika bertemu Johor Darul Ta’zim (JDT), pada malam tadi.

Bagaimanapun, dengan kejuaraan Piala FA menjadi milik JDT yang juga merupakan calon utama untuk menjuarai Liga Super musim ini, slot ke Piala AFC berkemungkinan besar akan diberikan kepada pasukan yang menamatkan saingan liga di tempat kedua dan ketiga.

Justeru, ketua jurulatih Terengganu, Nafuzi Zain akur dengan kekalahan semalam dan mengajak pasukannya mengalihkan tumpuan untuk mengejar kedudukan tiga terbaik dalam saingan Liga Super yang berbaki antara 4-6 perlawanan lagi.

📊 KEDUDUKAN – LS18#LigaSuper2022 pic.twitter.com/egJiIgFGIf

— #LigaMalaysia2022 (@MFL_MY) September 10, 2022

“Saya rasa yang terbaik sekali fokus kepada Liga Super, (sebelum ini) daripada segi fokus banyak tertumpu kepada Piala FA,

“Sekarang, kita rasa boleh bersaing untuk top three, (perlawanan seterusnya) 14 September nanti bertemu Penang, (mengalih) fokus kepada Liga Super untuk raih slot Piala AFC 2023,” katanya dalam sidang media selepas perlawanan akhir, semalam.

Skuad berpangkalan di pantai timur ini sedang berada di kedudukan keempat selepas mengharungi 17 daripada 22 perlawanan dalam saingan Liga Super.

Sebagai perbandingan, Terengganu mempunyai 29 mata manakala penghuni tempat kedua dan ketiga iaitu Sabah FC dan Negeri Sembilan FC mempunyai 36 dan 35 mata masing-masing selepas mengharungi 18 perlawanan.

Untuk rekod, kali terakhir Terengganu berhasil menamatkan saingan Liga Super di tempat ketiga adalah pada tahun 2020 dimana saingan liga pada ketika itu dijalankan secara separuh musim – 11 perlawanan sahaja – ekoran pandemik Covid-19.


Terengganu FC Lancar Platform Penstriman Video Eksklusif Kelab – RM7 Sebulan

Bagi berkongsikan video-video eksklusif kepada para peminat dan pendukungnya, Terengganu FC tampil melancarkan sebuah platform servis penstriman tersendiri yang diberikan nama TFC Play.

Menurut kelab berpangkalan di pantai timur itu, para pelanggan servis ini akan disajikan dengan pelbagai video eksklusif  seperti Dokumentari, Original Movie, Diari Pasukan, Konten Eksklusif bagi setiap perlawanan serta video-video lain yang dapat mendekatkan lagi peminat dan pendukung dengan pasukan.

Pihak Terengganu FC memberi anggaran sebanyak 95 video eksklusif akan dimuat naik bagi tempoh setahun untuk tatapan para pelanggan di TFC Play. Difahamkan, video-video ini tidak akan dipaparkan menerusi saluran media sosial atau platform video yang lain seperti Youtube.

Bagi peminat dan pendukung yang berminat untuk melanggan, terdapat dua pakej langganan yang ditetapkan. Pertamanya pakej langganan bulanan yang berharga RM7. Keduanya adalah pakej tahunan yang berharga RM60 dimana pelanggan akan menikmati penjimatan sebanyak RM24 berbanding melanggan pakej bulanan selama 12 bulan.

Sementara itu, bagi pemegang kad keahlian, TFC Membership, pihak kelab memberikan langganan istimewa selama 1 bulan untuk menonton kesemua video di TFC Play secara percuma.

🆓𝐏𝐄𝐌𝐄𝐆𝐀𝐍𝐆 𝐓𝐅𝐂 𝐌𝐄𝐌𝐁𝐄𝐑𝐒𝐇𝐈𝐏 𝐂𝐀𝐑𝐃 𝐁𝐀𝐊𝐀𝐋 𝐌𝐄𝐍𝐈𝐊𝐌𝐀𝐓𝐈 𝟏 𝐁𝐔𝐋𝐀𝐍 𝐋𝐀𝐍𝐆𝐆𝐀𝐍𝐀𝐍 𝐏𝐄𝐑𝐂𝐔𝐌𝐀 𝐃𝐈 𝐓𝐅𝐂 𝐏𝐋𝐀𝐘🆓

Baca selanjutnya di 🔽🔽🔽https://t.co/OlKT0ggFbw…#TerengganuFC#WeBleedBlackAndWhite pic.twitter.com/OxksmCFRHY

— Terengganu Football Club (@FCTerengganu) January 15, 2023

Sebagai tambahan, pihak kelab memaklumkan antara tujuan utama penghasilan TFC Play adalah sebagai salah satu cabang penjanaan pendapatan untuk kelab.

Ianya selaras dengan langkahnya untuk terus bergerak ke arah penswastaan penuh dan boleh berdiri dengan sendirinya tanpa bantuan dari kerajaan negeri pada masa-masa akan datang.

Naib juara Piala FA dan Liga Super 2022 ini meletakkan sasaran langganan sebanyak 5000 pelanggan serta penjanaan pendapatan sebanyak RM300,000 menerusi TFC Play bagi musim 2023.


8 Fakta Perlawanan Melibatkan Selangor vs Sri Pahang

Saingan Liga Super akan berehat seketika bagi memberi laluan kepada saingan Piala FA dan kebanyakan mata akan tertumpu pada perlawanan di Petaling Jaya di antara Selangor FC dan Sri Pahang FC.

Menjelang misi balas dendam Selangor terhadap Sri Pahang selepas tewas dalam perlawanan akhir Piala FA 2018, Sukanz tampil menghidangkan 8 fakta perlawanan yang merangkumi rekod semasa pasukan serta statistik pertembungan bagi kedua-dua pasukan untuk tatapan pembaca:

Selangor muncul juara Piala FA sebanyak 5 kali iaitu pada tahun 1991, 1997, 2001, 2005 dan 2009 manakala Sri Pahang memperoleh kejayaan Piala FA pada tahun 2006, 2014 dan 2018.

Kali terakhir kedua-dua pasukan bertemu dalam saingan Piala FA adalah ketika  perlawanan akhir pada tahun 2018 yang menyaksikan skuad Tok Gajah di bawah kendalian Datuk Dollah Salleh menundukkan Selangor dengan keputusan 2-0.

Baki 3 pemain terlibat pada perlawanan terakhir Piala FA antara kedua-dua pasukan yang menyaksikan Khairulazhan Khalid yang dibolosi dua kali malam tersebut masih kekal bersama The Red Giants manakala penjaring gol pendahuluan, Azam Azih dan Muslim Ahmad setia mewakili Sri Pahang.

Dalam saingan Liga Super, Selangor berada di tangga kedua dengan memenangi enam perlawanan dan hanya dua pasukan – Sri Pahang dan Johor Darul Ta’zim yang berjaya mencuri mata menentang The Red Giants dengan keputusan seri dan tewas masing-masing.

Dalam saingan Liga Super, Sri Pahang menjadi pasukan kedua dengan rekod tanpa kalah selepas Johor Darul Ta’zim yang menyaksikan mereka di tangga ketiga liga dengan 4 kemenangan dan 4 keputusan seri.

Dalam perlawanan yang berlangsung di Petaling Jaya, Pahang mendahului menerusi pertahanan prolifik mereka, Stefano Brundo pada minit ke-74 perlawanan sebelum Brendan Gan hadir menyelamatkan Sang Gergasi Merah dengan keputusan terikat 1-1.

Piala FA Malaysia yang baru memasuki pusingan kedua kejohanan menyaksikan Selangor mendapat bye pada pusingan pertama manakala Sri Pahang melakukan kebangkitan semula menerusi jaringan sepakan penalti saat akhir Stefano Brundo menentang Perak.

Sekiranya Selangor atau Pahang mara ke peringkat seterusnya, mereka akan bertemu sama ada kelab Liga M3, PIB atau kelab Liga Super, Negeri Sembilan di pusingan suku akhir. Jika layak ke separuh akhir, mereka berkemungkinan besar bertemu juara bertahan, Johor Darul Ta’zim.


TMJ: Bagaimana JDT Tukar Jurulatih 11 Kali Dalam Tempoh 10 Tahun Tidak Gugat Prestasi Pasukan?

Bagaimana Johor Darul Ta’zim (JDT) yang dimiliki oleh Tunku Ismail Ibni Sultan Ibrahim merangkap Tunku Mahkota Johor (TMJ) menukar 11 jurulatih dalam tempoh 10 tahun serta ramai pemain tidak menggugat prestasi pasukan?

Sejak tahun 2014, skuad berjulukan Harimau Selatan tidak pernah terlepas untuk merangkul kejuaraan Liga Super pada setiap tahun. Bahkan, JDT juga semakin menghampiri untuk merangkul kejuaraan liga buat kali kesembilan berturut-turut, musim ini.

Terbaru, JDT yang baru sahaja menggantikan Benjamin Mora dengan Hector Bidoglio berjaya merangkul kejuaraan Piala FA setelah menumpaskan Terengganu FC 3-1 di Stadium Nasional Bukit Jalil (SNBJ), 10 September lalu.

Perkara tersebut mahu ditanyakan oleh TMJ kepada para penyokong JDT dalam Sesi Soal & Jawab (Q&A) Bersama Penyokong di Stadium Sultan Ibrahim (SSI) bermula pada jam 8 malam nanti.

“Dulu bertahun-tahun, sikit-sikit Mora Out. Sekarang nak Mora balik. Time (Masa) Mora, semua asyik complain tak habis-habis passing belakang, game slow, taktikal tak bagus dan macam-macam lagi.” tulis baginda di ruangan komen Instagram yang memaklumkan mengenai sesi jawab berkenaan.

Bukan sahaja merangkul pelbagai trofi kejuaraan, kelab berpangkalan di selatan semenanjung tanah air ini juga mencapai pelbagai kejayaan lain di dalam dan luar padang.

Dalam sesi itu juga, TMJ turut akan berkongsikan perkara-perkara terkini dan perancangan masa hadapan melibatkan JDT kepada para penyokong.

Pada masa yang sama, baginda turut membuka ruang kepada “orang-orang expert” bola sepak bersertakan fakta dan statistik untuk menanyakan soalan “power power” kepadanya.

“Jangan pandai dalam media sosial sahaja,” tambah baginda lagi.

Untuk makluman semua, sesi ini akan turut ditayangkan secara langsung menerusi akaun Facebook, JOHOR Southern Tigers.

Featured Image: JOHOR Southern Tigers


Anak Syarikat XOX Berhad Beli Perak FC Dengan Nilai RM1 Sahaja

Penghujung April lalu, syarikat pengendali rangkaian mudah alih maya (MVNO) yang tersenarai di Bursa Malaysia, XOX Berhad memeterai perjanjian bersama Impact Media & Communication Sdn Bhd untuk mengambil alih Perak FC Sdn Bhd (Perak FC).

Pengambilalihan itu menjadikan XOX Berhad sebagai pemilik penuh pasukan yang beraksi di Liga Premier dan dibimbing oleh bekas penyerang skuad kebangsaan, Yusri Che Lah.

Semalam, syarikat itu memaklumkan kepada Bursa Malaysia bahawa anak syarikat miliknya iaitu XOX Pro Sport Sdn Bhd memeterai perjanjian penjualan saham bersama Impact Media & Communication untuk mengambil alih 2,500 unit saham biasa yang mewakili 100 kepentingan ekuiti Perak FC dengan nilai RM1.

Perak FC Kini Dimiliki Syarikat Perkhidmatan Telekomunikasi XOX https://t.co/rKmtqNI7cb

— Sukanz. (@sukanzcom) April 29, 2022

Dalam makluman yang sama, nilai RM1 itu diletak atas dasar kesediaan pembeli dan penjual iaitu XOX dan Impact Media & Communication selepas mengambil kira beberapa pertimbangan.

Antaranya, berdasarkan laporan kewangan beraudit setakat 30 Jun 2021, Perak FC merekodkan kerugian selepas cukai berjumlah RM2.3 juta serta hutang bersih sebanyak RM3.5 juta.

Selain itu, kesukaran operasi Perak FC dan hutang tertunggak setakat 31 Disember 2021 yang berjumlah sekitar RM7.1 juta turut menjadi asbab nilai RM1 dipersetujui kedua-dua pihak.

Sebagai tambahan, cadangan pengambilalihan ini akan dibiayai sepenuhnya daripada dana yang dijana secara dalaman dan cadangan pengambilalihan ini dijangka selesai pada suku ketiga 2024.

XOX turut menjelaskan cadangan pengambilalihan Perak FC ini adalah peluang untuk mengembangkan jangkauannya dengan membesarkan ekosistem menggabungkan bola sepak.

Katanya, Perak FC dianggarkan mempunyai setengah juta peminat dan Negeri Perak sendiri dikenali sebagai negeri yang mempunyai ramai peminat fanatik bola sepak dalam negara.

Ketika ini, XOX sudah melibatkan diri dalam sukan permotoran dengan sokongan berterusan dan tajaan terhadap The Komanz Kru Racing (TKKR). Pendapatan tahun-ke-tahun (year-on-year) meningkat dan pemerolehan pegangan pasaran sejajar dengan usahasama anatara XOX dan TKKR.


Ranking BWF: Dua Pemain Perseorangan Wanita, Nurshuhaini & Letshanaa Catat Penurunan

Kemaskini ranking yang dilakukan oleh Persekutuan Badminton Dunia (BWF) semalam memperlihatkan dua pemain perseorangan wanita yang beraksi di kejohanan Piala Uber 2020 mencatatkan penurunan.

Penurunan paling banyak dicatatkan oleh pemain berusia 17 tahun, Siti Nurshuhaini Azman iaitu enam anak tangga. Siti yang diturunkan buat pertama kali di kejohanan ini menentang pemain China, He Bing Jiao kini menduduki tangga ke-461 berbanding ke-455 sebelum ini.

Artikel Berkaitan – Piala Uber 2020: Kenali Anggota Skuad Malaysia Yang Dibarisi Pemain Muda & Remaja

Seorang lagi pemain perseorangan wanita mencatatkan penurunan ialah Letshanaa Karupathevan. Pemain berusia 18 tahun ini merekodkan penurunan satu anak tangga menjadikan dia berada di tangga ke-778 dunia.

Sebagai rekod, Letshanaa beraksi sebanyak 3 kali pada peringkat Kumpulan D dalam saingan Piala Uber. Bagaimanapun, Letshanaa tumpas dalam ketiga-tiga perlawanan ketika berhadapan wakil Denmark (Line Hojmark Kjaersfeldt), China (Wang Zhi Yi) dan Kanada (Wen Yu Zhang).

Sementara itu, tiada perubahan ranking melibatkan dua lagi pemain perseorangan wanita negara S. Kisona dan Eoon Qi Xuan. Kedua-dua pemain ini masih kekal di kedudukan ke-53 dan ke-123 seperti minggu lalu.

Begitu juga ranking melibatkan pemain beregu wanita dimana pasangan Pearly Tan-M. Thinaah serta Teoh Mei Xing-Yap Ling kekal di kedudukan ke-18 dan ke-68 dunia.


Rating Sukanz: Gol Tunggal Azfar ‘Kaka’ Fikri Berikan Malaysia Kemenangan Kedua Kelayakan Piala Asia B-23

Skuad Malaysia Bawah 22 Tahun (B-22) berhasil merekodkan kemenangan kedua dalam Kelayakan Piala Asia B-23 setelah menundukkan pasukan tuan rumah, Mongolia pada hari ini.

Kemenangan penting ini hasil daripada jaringan tunggal Azfar Fikri atau dikenali sebagai Kaka pada minit ke-40. Jaringan tersebut tercipta daripada ‘assist’ yang dilakukan oleh pertahanan, Hairiey Hakim.

Untuk makluman semua, ini juga merupakan gol kedua peribadi di peringkat kelayakan oleh pemain kelahiran Kuala Lumpur ini. Sementara itu, kemenangan ini bermakna Malaysia kekal selaku pendahulu Kumpulan J sebelum turun ke perlawanan ketiga menentang Thailand kelak.

Berikut adalah rating pemain-pemain skuad Harimau Muda ketika menentang Mongolia sebentar tadi:

Melakukan tugas untuk mempertahankan gawangnya dengan baik dan memastikan Malaysia tidak bolos dalam perlawanan ini. Bagaimanapun, satu ‘kesilapan kurang cermat’ dilakukannya iaitu mengutip bola di luar kotak menyebabkan dia dilayangkan kad kuning oleh pengadil.

Beraksi dengan baik namun ada ketikanya gandingannya bersama dua bek yang lain dalam sistem bek bertiga sedikit kucar-kacir dan membuka peluang pemain lawan untuk mengambil peluang menjaringkan gol.

Beraksi dengan baik sebagai ‘ball playing defender’ namun sepertiman Zikri, gandingannya bersama dua bek yang lain ada ketikanya kurang kemas dalam perlawanan ini.

Melakukan tugas bertahan dengan baik atas kapasiti individu namun ada ketikanya gandingannya bersama Zikri dan Harith menampakkan sedikit ‘kelam kabut’.

Bermula sebagai pemain kesebelasan utama dan beraksi dengan sangat baik. Quentin banyak terlibat tidak kira ketika pasukan menyerang dengan melakukan ‘overlapping’ mahupun bertahan. Sebanyak 2-3 kali Quentin dilihat hadir menyelamatkan barisan pertahanan yang kucar-kacir apabila diserang Mongolia. Dia keluar pada minit ke-72 digantikan oleh Azam Azmi.

Masih dipertaruhkan sebagai ‘core player’ di bahagian tengah bersama-sama kapten, Mukhairi Ajmal. Persembahannya semakin baik berbanding perlawanan pertama lalu namun ada beberapa hantarannya boleh diperbaiki lagi bagi mengelakkan dipintas pemain lawan.

Boleh dikatakan cemerlang mengawal bahagian tengah sambil dibantu oleh Nik Akif. Ada beberapa hantaran jauh dan lorongan yang baik dilakukannya. Mukhairi juga mendapat peluang melaukan dua percubaan yang hampir-hampir mampu diterjemahkan kepada jaringan.

Beraksi sebagai wing back di sebelah kiri dan memberikan sokongan yang baik semasa menyerang mahupun bertahan. Tandukan Hairiey menghasilkan ‘assist’ buat Azfar untuk menjaringkan gol tunggal perlawanan sekaligus memberikan kemenangan buat Malaysia. Dikeluarkan pada minit ke-72 dan digantikan oleh Umar Hakeem.

Beraksi sebagai penyerang di bahagian sayap. Di saat pemain-pemain lawan banyak memberikan tumpuan kepada Luqman, Azfar hadir menjaringkan gol pada minit ke-40. Ianya merupakan gol kedua peribadi Azfar dalam pusingan kelayakan ini. Dia dikeluarkan pada minit ke-60 digantikan dengan Syafik Ismail.

Sentiasa dikawal kemas oleh pertahanan lawan dan menyebabkannya sukar untuk mencari ruang bagi memburu jaringan. Namun gerakannya menyebabkan pemain-pemain lawan bertumpu kepada Luqman dan memberikan Azfar ruang untuk bergerak bebas. Luqman dikeluarkan pada minit ke-89 kerana mengalami kecederaan.

Perlawanan pada hari ini memperlihatkan penglibatan Hakimi di atas padang sedikit kurang. Pada masa yang sama, Hakimi juga tidak begitu mendapat suapan daripada rakan sepasukan serta dilihat kurang terlibat ketika pasukan bertahan. Sayang sekali, peluang satu lawan satu berhadapan penjaga gol lawan pada masa kecederaan tidak dapat disempurnakannya.

Diarahkan masuk oleh Brad Maloney pada minit ke-60 menggantikan Azfar Fikri. Ada beberapa gerakan dan gelecekan berhasil dilakukannya menerpa kotak penalti lawan namun tiada sebarang jaringan atau ‘assist’ dijelmakannya.

Dimasukkan pada minit ke-72 menggantikan Quentin Cheng selaku wing back kanan. Azam meneruskan tugas-tugas dilakukan oleh Quentin dengan baik sehingga tamat perlawanan.

Dimasukkan pada minit ke-72 menggantikan Hairiey Hakim di posisi wing back kiri. Umar meneruskan tugas Hairiey mengekang pemain lawan menyerang menerusi bahagiannya dan turut membantu pasukan ketika menyerang.

Dimasukkan pada minit ke-89 menggantikan Luqman Hakim yang mengalami kecederaan. Tidak banyak yang disumbangkannya sehingga tamat perlawanan.


Cristiano Ronaldo Diumum Pemain Kelab Arab Saudi, Al Nassr Secara Rasmi

Penyerang skuad kebangsaan Portugal merangkap pemenang Balon d’Or sebanyak lima kali, Cristiano Ronaldo secara rasminya menjadi milik kelab berpangkalan di Arab Saudi iaitu Al Nassr.

Perkembangan itu hadir selepas pihak kelab berkenaan memuat naik satu hantaran mengucapkan selamat datang berserta foto penyerang yang bakal menjengah usia 38 tahun itu memegang jersi Al Nassr bernombor 7 di pelbagai laman sosialnya, hari ini.

Menurut wartawan bola sepak terkenal, Fabrizio Romano, bekas penyerang Manchester United itu menandatangani kontrak selama dua tahun dan setengah bersama Al Nassr.

Here’s Cristiano Ronaldo with Al Nassr shirt after contract signed until June 2025 🚨🇵🇹🇸🇦 #Ronaldo

▫ Agreement valid for two years and half;

▫ Total salary will be close to €200m per year, but this includes commercial deal.

It’s the biggest salary ever in football. pic.twitter.com/ZnOg8lY6Wb

— Fabrizio Romano (@FabrizioRomano) December 30, 2022

Ini akan menyaksikan Ronaldo akan kekal bersama kelab itu sehingga tahun 2025 kelak.

Nilai keseluruhan gaji pula menghampiri €200 juta setahun atau bersamaan sekitar RM947 juta termasuk perjanjian komersil. Difahamkan ianya merupakan gaji terbesar pernah diterima oleh pemain bola sepak.

Untuk pengetahuan semua, Al Nassr pada ketika ini dibimbing oleh Rudi Garcia. Kelab ini turut mempunyai beberapa pemain import ternama yang lain seperti David Ospina, Vincent Aboubakar, Talisca, Luis Gustavo dan lain-lain lagi.

Sebagai tambahan, sekitar penghujung November lalu, Ronaldo dan kelab lamanya, Manchester United mencapai persetujuan bersama untuk berpisah sekaligus menjadikannya sebagai ejen bebas sejak dari saat itu.

Featured Image: Al Nassr FC


Kejohanan Dunia BWF: 7 Beregu Malaysia Dapat ‘Bye’ Di Pusingan 64

Tujuh pasangan beregu negara yang akan beraksi di Kejohanan Dunia BWF 2021 boleh tersenyum lebar tanpa perlu turun beraksi di Pusingan 64 yang akan bermula pada Ahad nanti di Huelva, Sepanyol.

Hal ini kerana hasil undian oleh Persekutuan Badminton Dunia (BWF) pada minggu lalu menyaksikan tujuh pasangan negara yang terlibat dalam kategori beregu lelaki, beregu wanita dan beregu campuran mendapat ‘bye’ pada pusingan tersebut.

Ini menjadikan mereka hanya perlu menantikan perlawanan pertama mereka di Pusingan 32. Paling menarik, keempat-empat pasangan beregu lelaki negara iaitu Goh Sze Fei-Nur Izzuddin, Aaron Chia-Soh Wooi Yik, Ong Yew Sin-Teo Ee Yi dan Goh V Shem-Tan Wee Kiong mendapat ‘bye’ di Pusingan 64.

Untuk beregu wanita pula, pasangan beregu yang menghuni ranking ke-16 dunia, Pearly Tan-Thinaah Muralitharan antara yang turut bertuah mendapat ‘bye’.

Baki dua pasangan lagi, Tan Kian Meng-Lai Pei Jing dan Goh Soon Huat-Shevon Jemie Lai pula mendapat ‘bye’ dalam kategori beregu campuran di Pusingan 64 pada kejohanan kali ini.

Sementara itu, pemain-pemain Malaysia yang lain seperti Lee Zii Jia, Liew Daren, Cheam June Wei, Kisona Selvaduray, Teoh Mei Xing-Yap Ling dan Hoo Pang Ron-Cheah Yee See akan bermula di Pusingan 64.


Piala Futsal AFF 2021: Selangor MAC Menang Besar Ke Atas Pahang Rangers

Setelah bermula dengan langkah kiri dalam perlawanan pertama, Selangor MAC berjaya meraih kemenangan besar pada perlawanan kedua Piala Futsal AFF, pada hari ini.

Kemenangan tersebut diraih oleh Selangor MAC ketika beraksi menentang sebuah lagi wakil negara iaitu Pahang Rangers yang dibimbing oleh jurulatih kelahiran Sepanyol, Gerard Casas.

Mereka tanpa belas kasihan membelasah Pahang Rangers dengan keputusan 5-1. Kemenangan ini juga memberikan mereka 3 mata pertama dalam kejohanan ini.

Sementara itu, Pahang Rangers kekal tanpa sebarang mata apabila turut tumpas pada perlawanan pembukaan menentang wakil Thailand, Port FC, semalam.

Esok, Pahang Rangers akan dijadualkan menentang wakil Kemboja, Mohahang All Star FC pada pukul 3 petang waktu Malaysia sementara Selangor MAC akan turun pada pukul 7 malam untuk menentang Port FC pada perlawanan ketiga.


Terbuka Taipei: Lim Chong King Kandas Di Peringkat Kelayakan

Lim Chong King menjadi wakil negara yang pertama terkeluar daripada saingan Terbuka Taipei – Jelajah Dunia Super 300 BWF apabila tumpas pada perlawanan pertama peringkat kelayakan, sebentar tadi.

Pemain berusia 22 tahun yang menghuni ranking ke-155 dunia ini tumpas kepada pemain tuan rumah, Chi Yu-Jen yang menduduki tangga ke-122 dunia.

Dalam perlawanan tersebut, Chong King tumpas menerusi tiga set permainan yang berkesudahan dengan skor 20-22, 21-16 dan 16-21 dalam tempoh masa sekitar satu jam permainan.

YONEX Taipei Open 2022MS – Qualification round of 1622 16 21    Yu Jen CHI🏅20 21 16 🇲🇾Chong King LIM

🕗 in 61 minutes https://t.co/gnV1iSNdq0

— BWFScore (@BWFScore) July 19, 2022

Untuk makluman semua, ini merupakan pertemuan kedua melibatkan kedua-dua pemain ini di pentas antarabangsa. Mereka pertama kali bertemu dalam saingan Terbuka Poland pada penghujung Mac lalu.

Namun begitu, dalam pertemuan yang berlangsung di peringkat suku akhir tersebut, Chong King berhasil merekodkan kemenangan menerusi tiga set permainan dengan skor 18-21, 21-12 dan 23-21.

Sebagai tambahan, ini merupakan kejohanan yang kedua berturut Chong King kandas di peringkat kelayakan. Chong King turut mengalami nasib yang sama dalam saingan Orleans Masters yang berlangsung pada awal April lalu.

Featured Image: Badminton Association of Malaysia


Shahrul Saad Sertai Sri Pahang Hanya Khabar Angin, Kata CEO

Bergoncang arena bola sepak Malaysia semalam apabila pertahanan skuad kebangsaan dan Perak, Shahrul Saad dikatakan meninggalkan pasukannya dan bakal menyertai Sri Pahang.

Ketua Pegawai Eksekutif (CEO) Sri Pahang, Datuk Mohammed Suffian Awang mengakui sedang merekrut pemain-pemain baharu kalangan pemain tempatan untuk memperkukuhkan pasukannya pada jendela perpindahan kali ini.

Bagaimanapun, Suffian menyifatkan perpindahan pertahanan berusia 27 tahun itu ke skuad Tok Gajah sebagai khabar angin semata-mata.

“Setakat ini isu Shahrul Saad menyertai Sri Pahang yang tular di media sosial hari ini (semalam) hanya merupakan khabar angin yang saya sendiri tidak tahu dari mana portal berkenaan memetik sumber kesahihan berita ini.

“Ya, saya akui Sri Pahang seperti kelab-kelab Liga Malaysia lain pun sedang giat mencari pemain tempatan dengan pembukaan jendela perpindahan yang dibuka sejak 3 Mei lalu.

“Cuma pada masa ini fokus kami pada pusingan kedua ini adalah untuk memperbaiki kedudukan pasukan dalam saingan liga, bermula dengan menentang Selangor FC (hari ini),” katanya seperti dipetik daripada Sinar Harian.

Sementara itu, menerusi satu laporan media tempatan yang lain, Suffian turut mengesahkan Sri Pahang telah mengikat khidmat empat pemain import baharu.

Mereka ialah Aung Kaun Mann (Myanmar), Manuel Hildago (Argentina), Abubakar Yakubu (Ghana) dan Kenny Athiu (Australia).

Jelasnya lagi, tiga daripada empat pemain yang dinyatakan berkemungkinan akan diturunkan pada perlawanan malam ini menentang pasukan di tangga kelima Liga Super, Selangor di Stadium Darul Makmur.


Soh Wai Ching Tak Puas Hati Gagal Capai Sasaran Bawah 10 Minit

Walaupun muncul juara dalam acara Empire State Building Run-Up di New York, semalam, atlet pelari menara Malaysia, Soh Wai Ching tetap tidak berpuas hati dengan prestasinya.

Menerusi perkongsian di laman sosialnya pada hari ini, Wai Ching teruja muncul pelari asia pertama yang memenangi acara yang dianjurkan oleh NYC Runs selain berpeluang bertemu empat mata bersama pelakon, Sebastian Stan.

Namun begitu, Wai Ching berkata, “mengenai larian semalam, saya tidak beraksi dengan baik dan saya tidak berpuas hati dengan prestasi itu memandangkan saya menyasarkan (catatan masa) di bawah 10 minit.”

Wai Ching yang berusia 27 tahun muncul juara dengan catatan masa 10 minit dan 40 saat untuk melintasi garisan penamat di tingkat 86 bangunan tersebut.

Pada masa yang sama, Wai Ching menanamkan keyakinan dapat memperbaiki catatan masanya dalam acara larian yang sama pada tahun hadapan dengan tempoh masa persiapan yang lebih lama.

Untuk pengetahuan semua, rekod larian terpantas dalam acara Empire State Building Run-Up bagi kategori lelaki dipegang oleh pelari Australia, Paul Crake dengan catatan masa 9 minit dan 33 saat.

Rekod ini dicipta oleh Paul ketika menyertai acara ini pada tahun 2003.

Featured Image: Facebook Soh Wai Ching


Ranking BWF: Pearly-Thinaah Terkeluar Daripada Kelompok ‘Top 10’ Dunia

Pasangan badminton wanita No.1 tanah air, Pearly Tan dan Thinaah Muralitharan julung kalinya terkeluar daripada senarai sepuluh beregu wanita terbaik dunia selepas menghuni kelompok berkenaan 26 minggu berturut-turut.

Kemaskini oleh Persekutuan Badminton Dunia (BWF) pada hari ini menyaksikan gandingan yang menjuarai Terbuka Perancis dan pingat emas Sukan Komanwel pada tahun lalu jatuh tiga anak tangga berbanding minggu lalu dalam Ranking Dunia.

Kejatuhan itu sekaligus meletakkan Pearly-Thinaah menghuni tangga kesebelas dunia pada minggu ini hasil memiliki 66,480 mata daripada sepuluh kejohanan terbaik mereka.

Sementara itu, kedudukan kelapan pada minggu ini diisi oleh pasangan Korea yang muncul naib juara Kejohanan Badminton Asia (BAC) 2023, Baek Ha-na dan Lee So-hee yang kini mengumpul 71,125 mata.

Ianya diikuti dengan pasangan Thailand, Jongkolphan Kititharakul-Rawinda Prajongjai (71,037 mata) dan sepasang lagi gandingan Korea, Jeong Na-eun dan Kim Hye-jeong (70,817 mata) di tangga kesembilan dan kesepuluh masing-masing.

Kejatuhan ini secara langsungnya membuatkan nama Pearly-Thinaah tidak menepati kriteria yang digariskan untuk menyertai program Road To Gold (RTG) iaitu samada perlu berada dalam kelompok sepuluh terbaik dunia atau pernah memenangi pingat dalam temasya Sukan Olimpik edisi terdahulu.

Featured Image: Badminton Association of Malaysia (BAM)


Siri Antarabangsa Remaja Malaysia: Pilihan Pertama, Siti Nurshuhaini Tumpas Mengejut Di Pusingan 16

Perseorangan wanita remaja negara yang diletakkan selaku pilihan pertama untuk menjuarai kejohanan Siri Antarabangsa Remaja Malaysia tewas mengejut di tangan pemain Jepun pada peringkat Pusingan 16, hari ini.

Pemain yang dimaksudkan itu ialah Siti Nurshuhaini Azman yang kini menghuni ranking ke-211 dunia dan ranking ke-43 remaja dunia. Dia tumpas kepada Mihane Endo yang tidak mempunyai sebarang ranking dunia mahupun remaja dunia.

Dalam perlawanan tersebut, Siti tumpas kepada Mihane menerusi tiga set permainan yang berkesudahan dengan skor 12-21, 21-18 dan 13-21 dalam tempoh menghampiri satu jam permainan.

Disebalik tersingkirnya Siti, seorang lagi wakil negara dalam kejojanan ini, Siti Zulaikha yang diletakkan sebagai pilihan keenam berjaya melayakkan diri ke peringkat suku akhir.

Zulaikha yang menghuni ranking ke-1020 dunia dan ranking ke-136 remaja dunia mara selepas menumpaskan rakan senegara, Clarissa San secara “straight set” dengan skor 21-13 dan 21-13 dalam tempoh 31 minit.

Menantinya di suku akhir yang akan berlangsung esok adalah pemain Jepun, Hina Akechi yang diletakkan sebagai pilihan kedua kejohanan.

Featured Image: Badminton Association of Malaysia


Selepas 8 Musim Bersama JDT, Fadhli Shas Sertai Sri Pahang – Kontrak 2 Tahun

Jodoh bekas bek tengah skuad kebangsaan, Fadhli Shas bersama Johor Darul Ta’zim (JDT) yang berlangsung selama lapan musim akhirnya menemui titik noktah.

Pertahanan berusia 31 tahun ini akan meneruskan karier bola sepaknya dengan menyertai skuad berpangkalan di pantai timur semenanjung, Sri Pahang FC dengan kontrak selama dua tahun.

Ini akan menjadikan pemain kelahiran Perak ini akan kekal menyarung jersi Kuning Biru sekurang-kurangnya sehingga penghujung tahun 2024.

*Fadhli Shas Perkuat Benteng Sri Pahang!*

Kami berbesar hati mengumumkan pemain pertahanan, Fadhli Shas sebagai wajah baru Sri Pahang FC bagi musim 2023. pic.twitter.com/ZuGIZLTder

— SRI PAHANG FC (@OfficialPahang) December 28, 2022

Perkembangan itu hadir selepas pihak kelab terbabit mengumumkan perkara berkenaan secara rasmi di pelbagai platform media sosialnya, sebentar tadi.

Untuk makluman semua, Fadli Shas mula menyertai skuad Harimau Selatan bermula tahun 2014 dan menjadi antara pemain yang menyumbang pelbagai gelaran buat JDT seperti kejuaraan Liga Super dan Piala AFC.

Manakala pada tahun ini pula, Fadhli Shas dipinjamkan ke Melaka United FC selama semusim yang menyaksikannya sempat melakukan 17 penampilan.

Sebelum itu, dia memulakan karier dengan skuad projek Persatuan Bola Sepak Malaysia (FAM), Harimau Muda A.

Featured Image: JOHOR Southern Tigers


KDA FC Akan Tubuh Syarikat Penerbitan Buku – Rancang Keluarkan Biografi Legenda Bola Sepak

Kelab Bola Sepak Kedah Darul Aman (KDA FC) mengumumkan akan menubuhkan sebuah syarikat penerbitan buku yang bernama KDA Press.

Menerusi makluman di laman sosialnya, idea penubuhan ini dicetuskan penaungnya, Tan Sri Dr. Mohd Daud Bakar bagi memulakan proses dokumentasi khazanah di Kedah daripada sudut sejarah bola sepak, biografi dan banyak lagi secara sistematik.

Antara perancangan terdekatnya adalah menulis berkenaan biografi bekas pemain legenda di Kedah dan Malaysia.

KDA PRESS SERIES AVAILABLE SOON AT SANG KENARI STORE

Nantikan makluman kami seterusnya! Keep supporting us, stand up! pic.twitter.com/0ouwBpRFfX

— KEDAH DARUL AMAN FC (@kda_fc) August 2, 2022

Selain itu, difahamkan, inisiatif ini dicetuskan adalah untuk menggalakkan dan menghidupkan kembali amalan membaca dalam kalangan penyokong skuad Hijau Kuning.

Bagaimanapun, untuk peringkat awal ini, ianya akan dimulakan dengan menjual buku-buku terbitan yang ditulis oleh Dr. Mohd Daud Bakar sendiri dari pelbagai genre di Sang Kenari Store, Lapangan Terbang Sultan Abdul Halim, Kepala Batas.

Buku-buku yang ditulis Dr. Mohd Daud yang merupakan tokoh dan pakar kewangan islam merangkumi siri motivasi, fiksyen dan banyak lagi.


Selepas Kutip 12 Pingat Sukan SEA, Farah Ann Umum Persaraan Daripada Gimnastik

Ratu gimnastik negara, Farah Ann Abdul Hadi tampil mengumumkan persaraannya secara rasmi daripada sukan terbabit menerusi satu makluman di pelbagai platform media sosialnya, Sabtu lalu.

Awal bulan ini, khabar mengenai persaraan atlet berusia 27 tahun berlegar-legar di pelbagai portal berita tempatan serta laman-laman sosial peminat sukan di tanah air.

Ianya berikutan Farah dimaklumkan sudah berhenti mengikuti latihan bersama skuad kebangsaan sekitar pertengahan Februari lalu menurut perkongsian oleh jurulatihnya.

Untuk pengetahuan semua, atlet kelahiran Selangor ini memaklumkan dirinya mula menyertai dunia gimnastik sejak berusia dua tahun. Bermula umur itu, Farah telah menyertai pelbagai kejohanan dan temasya termasuk Sukan Olimpik Tokyo 2020.

Sejak berkecimpung dalam sukan ini, Farah berhasil meraih 12 pingat secara keseluruhan dalam temasya Sukan SEA samada untuk acara individu mahupun berpasukan. Tujuh daripadanya adalah pingat emas yang dirangkulnya ketika Singapura, Malaysia dan Filipina menjadi negara hos.

Featured Image: Majlis Sukan Negara Malaysia


3 ‘Reserve Team’ Di Atas KUFC, Peluang Ke Liga Super Masih Terbuka

Ketua jurulatih Kelantan United FC (KUFC) baharu, Nazrulerwan Makmor tidak menolak peluang pasukannya untuk merebut tempat layak ke pentas Liga Super pada musim hadapan masih lagi terbuka.

Menurut jurulatih berusia 41 tahun ini, walaupun berada di tangga keenam, peluang masih terbuka kerana tiga pasukan yang berada di atas mereka merupakan berstatus ‘Reserve Team’ dan perbezaan mata antara KUFC dan pasukan di tangga kedua, Negeri Sembilan tidaklah begitu besar.

“Sekarang jurang mata pun tidaklah terlalu jauh untuk kami cuba mengejar, dan ada tiga ‘Reserve Team’ berada di atas kami.

“Jadi, tidak mustahil kami akan cuba untuk raih slot layak ke Liga Super sekiranya ada rezeki, tetapi kita sedar ianya bukan mudah.

“Kita perlu ambil serius baki perlawanan yang ada ini dan amat penting pemain-pemain terutamanya pemain baharu untuk cuba beri impak yang berbeza selepas ini,” katanya yang baru sahaja diumumkan sebagai ketua jurulatih KUFC yang baharu secara rasmi, hari ini.

Berdasarkan kepada makluman pihak kelab, Nazrulerwan dipilih untuk mengemudi KUFC berikutan ketua jurulatih sebelum ini, Akira Higashiyama dinaikkan pangkat untuk menjadi Pengarah Teknikal bagi menguruskan pembangunan akar umbi dan pemain muda.

Nazrulerwan bukanlah nama yang asing buat pasukan berpangkalan di Kota Bharu ini. Dia pernah mengemudi pasukan ini pada pertengahan musim yang lalu dan membantu pasukan ini menduduki tangga kelapan liga sekaligus membolehkan mereka kekal dalam saingan Liga Premier.

Sementara itu, mengulas mengenai tewas 0-4 kepada Terengganu dalam satu perlawanan persahabatan yang diadakan semalam, Nazrulerwan melihatnya sebagai satu pengajaran yang baik serta peluang untuk mengenalpasti kelemahan sebelum menyambung aksi Liga Premier bertemu PDRM FC pada 25 Julai nanti.

🏳🏴KEPUTUSAN PENUH PERLAWANAN🏴🏳TERENGGANU FC 4-0 KELANTAN UNITED FC⚽ Dechi Marcel '15⚽ Faisal Halim '26⚽ Rahmat Makasuf '76⚽ Hakimi Abdullah '87#TerengganuFC#WeBleedBlackAndWhite#WinBackMission pic.twitter.com/IwDNkNPrMW

“Kalau boleh, memang la kita nak menang dalam aksi persahabatan semalam, tetapi kalau kita tidak kalah, saya rasa kita tidak akan tahu dekat mana kelemahan sebenar pasukan.

“Pertama sekali, skuad Nafuzi Zain sememangnya lebih hebat dan mendominasi, dan pasukan saya masih dalam proses menyesuaikan diri dan mendapatkan tahap kecergasan yang betul di atas padang.

“Tetapi, itu tidak bermakna mereka tidak bagus, dan saya percaya ia akan menjadi pengajaran terbaik untuk kita tengok balik apa yang kita boleh perbaiki sebelum kita menentang PDRM nanti,” jelasnya.

Sebelum daripada itu, mereka turut mengadakan satu perlawanan persahabatan menentang sebuah lagi pasukan Liga Super, Penang FC dan tumpas dengan skor 1-2 di Stadium Sultan Muhammad IV, Kota Bharu.

Featured Image: Kelantan United FC


ACL 2021: Mora Ketepikan Cabrera Kerana Mahu Mantapkan Bahagian Pertahanan & Tengah

Ketiadaan pemain sayap lincah yang memegang passport Iraq, Gonzalo Cabrera dalam senarai 30 pemain yang akan berentap dalam saingan Liga Juara-Juara AFC (ACL) akhirnya dijawab oleh Johor Darul Ta’zim (JDT).

Ketua jurulatihnya, Benjamin Mora memaklumkan Cabrera diketepikan kerana ingin memperkukuhkan lagi bahagian pertahanan dan bahagian tengah skuad Harimau Selatan dengan menyenaraikan Shane Lowry dan Leandro Velazquez.

Pada masa yang sama, jurulatih kelahiran Mexico ini tidak gusar dengan ketiadaan Cabrera di bahagian sayap kiri kerana mempunyai banyak pilihan dalam kalangan pemain tempatan untuk diturunkan di poisisi tersebut.

“Gonzalo Cabrera terpaksa diketepikan kerana hanya empat pemain luar negara dibenarkan dan kami ingin memantapkan bahagian pertahanan. Kami telah memilih Lowry dan bukannya Cabrera sebagai pemain import Asia kerana beliau dapat membantu Mauricio dos Santos di bahagian belakang.”

“Kami juga mempunyai banyak pilihan yang baik di bahagian sayap seperti Safawi Rasid, Arif Aiman Hanapi, Mohamadou Sumareh, Akhyar Rashid dan Ramadhan Saifullah. Leandro Velazquez telah dipilih untuk bahagian tengah kerana kami juga perlukan barisan tengah yang mantap.” katanya dalam satu kenyataan yang dikongsikan oleh Johor Southern Tigers, semalam.

Sementara itu, kehadiran penyerang naturalisasi kebangsaan, Guilherme de Paula adalah sebagai sokongan tambahan kepada Bergson da Silva di bahagian serangan.

Bukan itu sahaja, persembahan cemerlang Syafiq Ahmad bersama skuad kebangsaan dan kesungguhan yang amat menggalakkan ditunjukkan oleh Hazwan Bakri dalam sesi latihan turut menarik minat Mora untuk melengkapkan senarai 30 pemain tersebut.

Untuk makluman, JDT akan memulakan kempen ACL 2021 peringkat Kumpulan G dengan menentang wakil Jepun, Nagoya Grampus pada 22 Jun.

Featured Image: JOHOR Southern Tigers


Guna Stadium Kecil, Jana Keuntungan – Nasihat Bekas CEO PNB Kepada Kelab Bola Malaysia

Bermula saingan Liga Malaysia 2021, semua kelab bola sepak di dalam negara ini perlu diuruskan secara swasta. Sejauh manakah kesemua kelab bola sepak di dalam negara ini bersedia untuk menguruskannya secara swasta?

Persoalan yang lebih penting, bagaimanakah untuk menjalankan sesebuah kelab bola sepak seumpama sebuah entiti perniagaan dan pada masa yang sama memastikan ianya kekal lestari (sustainable) untuk jangka masa panjang.

Menjawab persoalan ini, bekas Ketua Pegawai Eksekutif (CEO) dan Presiden Permodalan Nasional Berhad (PNB), Abdul Jalil Abdul Rasheed berkongsikan lima ‘nasihat’ penting untuk setiap kelab bola sepak di Malaysia amalkan menerusi ciapan di akaun twitternya, hari ini:

Favourite topic of mine. It’s a long term game. Clubs must be run like a business with commercial sense, not a vanity project. https://t.co/2Hke4zbH2P

Buang segala perbelanjaan yang tidak perlu. Uruskan stadium yang kecil yang mampu dipenuhi oleh penyokong setiap minggu. Pastikan kos seminimum yang mungkin. Kelab-kelab di luar negara yang mencatatkan keuntungan mempunyai stadium yang kecil dan tidak bergantung dengan jualan tiket pada hari perlawanan (semata-mata).

Melabur dalam pembangunan pemain. Pendapatan terbesar bagi kelab-kelab kecil adalah (menerusi) penjualan pemain. Ini belum popular di Malaysia, pasaran perpindahan (pemain) belum cukup matang. Penjualan barangan kelab boleh menjana keuntungan tetapi ia tidak mendatangkan duit yang banyak melainkan anda kelab yang besar.

JDT SECURE MEGA SPONSORSHIP WITH INTERNATIONAL BRAND SWAGJohor Darul Ta'zim FC and international electric vehicle makers SWAG have tied up a sponsorship agreement ahead of the 2021 campaign.[1/2] pic.twitter.com/NR9RRZx0Kw

Cari syarikat korporat untuk menjadi ‘tulang belakang’ bagi membolehkan anda terus beroperasi. Kata kuncinya adalah mengetahui berapa kos operasi tahunan dan cari penaja untuk membiayai kos ini. Jadi anda akan memperoleh pendapatan untuk membayar gaji dan lain-lain. Lebihan daripada kos ini laburkan kembali ke dalam kelab.

KENYATAAN MEDIAKerteh FC Meterai Kerjasama Dengan UE Sant Andreu, Barcelona.Berita Penuh: https://t.co/9ySLmDRgM4#TheOilers | @uesantandreu pic.twitter.com/AZzEyRNGYY

Mengadakan kerjasama dengan kelab-kelab besar di luar negara. Dapatkan nasihat daripada mereka mengenai pemain, latihan dan pertukaran pengetahuan. Tumpukan kepada apa yang boleh dibuat dan minta ‘tunjuk ajar’ daripada orang lain dalam bidang di luar kepakaran kita.

Kelab seharusnya diuruskan oleh golongan profesional yang memahami nilai bisnes dan pengkomersialan. Jadikan ia sebagai sebuah institusi.

La Liga has economic control guidelines where every club must submit their financial accounts & budgets to the league. An operating license will be issued when the league is convinced you have enough money to pay players and keep club going.

Menurut Jalil, sekiranya kelima-lima prinsip ini diikuti oleh kelab-kelab bola sepak di Malaysia dan dapat menunjukkan rekod keuntungan, mereka boleh mempertimbangkan untuk menyenaraikannya di bursa saham menjawab kepada persoalan yang diutarakan oleh akaun Bahas Bola.

Untuk makluman, Jalil Rasheed merupakan CEO dan Presiden PNB – syarikat pengurusan dana terbesar negara – bermula dari oktober 2019 sehingga jun 2020. Perlantikan Jalil mencipta rekod tersendiri sebagai CEO dan Presiden termuda yang pernah dilantik iaitu pada umur 37 tahun dalam sejarah penubuhan PNB sejak tahun 1978.


Kejohanan Dunia 2022: Liew Daren Bertemu Axelsen Seawal Pusingan 64, Zii Jia Menentang Pemain Perancis

Hasil undian bagi Kejohanan Dunia BWF 2022 yang telah berlangsung pada hari ini menyaksikan salah seorang pemain negara terpaksa berhadapan dengan perseorangan lelaki No.1 dunia seawal peringkat Pusingan 64.

Pemain yang kurang bernasib baik tersebut ialah Liew Daren yang berusia 35 tahun. Dia bakal berdepan dengan Viktor Axelsen dari Denmark yang masih segar dengan kejayaan meraih tiga kejuaraan berturut-turut dalam saingan Terbuka Indonesia, Indonesia Masters dan Terbuka Malaysia pada Jun hingga Julai lalu.

Sementara itu, jaguh perseorangan lelaki negara, Lee Zii Jia yang diletakkan sebagai pilihan kelima untuk menjuarai kejohanan ini dijangka tidak berhadapan cabaran yang sukar di Pusingan 64 apabila diundi bertemu pemain Perancis, Brice Leverdez.

Tidak dilupakan, pemenang pingat perak Sukan Komanwel 2022, Ng Tze Yong yang diundang saat akhir ke kejohanan ini pula diundi menentang pemain dari negara jiran tetangga, Indonesia iaitu Chico Aura Dwi Wardoyo.

Pertembungan kedua-dua pemain ini bakal menjadi satu perlawanan yang menarik kerana ini juga merupakan debut buat Chico di Kejohanan Dunia BWF. Selain itu, kedudukan ranking bagi kedua-dua pemain pula tidak begitu banyak berbeza dimana Tze Yong dan Chico berada di tangga ke-42 dan ke-36 masing-masing disamping perbezaan umur hanya dua tahun sahaja.

Untuk makluman semua, kejohanan ini akan berlangsung bermula 22 hingga 28 Ogos kelak bertempat di negara matahari terbit, Jepun.

Featured Image: Badminton Association of Thailand


Piala Asia B-17: Malaysia Gagal Tempah Tiket Ke Piala Dunia

Skuad kendalian Osmera Omaro terpaksa melupakan peluang untuk mara ke Piala Dunia Bawah 17 Tahun (B-17) selepas tewas di tangan tuan rumah, Thailand dalam aksi kedua Piala Asia B-17, semalam.

Skuad B-17 kebangsaan turun dengan misi wajib menang bagi menghidupkan semula peluang ke Piala Dunia selepas dibenam Yaman dengan keputusan 4-0 pada perlawanan pembukaan tempoh hari.

Namun, segalanya musnah buat skuad remaja negara selepas anak buah Pipob On-Mo menjaringkan tiga gol sekaligus menutup rapat sebarang kemungkinan untuk Malaysia layak ke peringkat seterusnya.

🎥 HIGHLIGHTS | 🇲🇾 Malaysia 0⃣-3⃣ Thailand 🇹🇭

Thailand put on a sumptuous display to safely secure their quarter-final berth!

Match Report 🔗 https://t.co/sMIyOC967R#AFCU17 | #MASvTHA pic.twitter.com/G3bKR9zoe6

— #AsianCup2023 (@afcasiancup) June 18, 2023

Jaringan negara gajah perang itu dihasilkan oleh Chanasorn Choklap, Phacarapol Lekkun dan Chanothai Kongmeng meletakkan mereka kini kekal di tangga kedua Kumpulan A di belakang Yaman dengan jumlah mata yang sama tetapi dipisahkan dengan perbezaan jaringan.

Ini juga merupakan perlawanan kedua berturut-turut yang menyaksikan anak buah Osmera Omaro gagal menjaringkan gol dan kini menghuni kedudukan terbawah kumpulan tanpa sebarang mata diperoleh.

Malaysia akan mengakhiri saingan kumpulan bertemu negara serantau, Laos pada 21 Jun (Rabu) di Stadium Thammasat, Thailand. Untuk rekod, kali terakhir Malaysia melepasi peringkat kumpulan adalah pada tahun 2014 di bawah kendalian Hassan Sazali Waras.

Featured Image: Asian Football Confederation


Liberia FA Cari Pengganti Peter Butler – Tawar Gaji Bermula RM8,900 Hingga RM66,000

Skuad kebangsaan senior Liberia mengumumkan mencari pengendali baharu bermula hari ini bagi menggantikan ketua jurulatih sedia ada, Peter Butler.

Pencarian ini dilakukan selepas pihak Persatuan Bola Sepak Liberia (LFA) berbincang dengan Butler dimana kontrak jurulatih berusia 55 tahun kelahiran England ini tidak akan dilanjutkan apabila tamat hujung Ogos nanti.

Menurut LFA, permohonan jawatan ini dibuka kepada semua individu yang berminat untuk melatih skuad berjulukan Lone Star tanpa mengira jurulatih tempatan atau dari luar negara. LFA menawarkan gaji bermula sekitar RM8,900 sehingga RM66,000 bergantung kepada kategori kelayakan.

Antara kriteria yang dimahukan LFA adalah mempunyai minimum lesen kejurulatihan, Lesen Pro UEFA atau CAF B atau CAF A. Selain itu, pemohon sekurang-kurangnya merupakan lepasan diploma dan mempunyai skil asas teknologi maklumat (IT) dalam MS Word, Excel dan Power Point.

Untuk makluman, Butler yang pernah melatih beberapa pasukan dalam saingan Liga Malaysia mula berkhidmat bersama LFA sejak Ogos 2019.

Pencapaian terbaik Butler bersama Liberia adalah membawa skuad yang berada di ranking ke-150 dunia ini mara ke pusingan kedua kelayakan Piala Dunia 2022 bagi peringkat benua afrika.

Featured Image: Liberia Football Association


Garmin Malaysia Lancar Siri Baharu Instinct® & fenix® – Harga Bermula RM1999

Garmin Malaysia melancarkan siri baharu Instinct serta fenix – 6S Pro dan 6 Pro versi solar, dalam satu acara yang berlangsung di Kuala Lumpur pada hari ini.

Siri Instinct hadir dalam dua model iaitu Solar dan Tactical Edition. Yang membezakan kedua-dua edisi ini adalah Instinct Solar Tactical Edition hadir dengan keupayaan untuk dilihat menerusi goggle penglihatan malam dan Stealth Mode.

Siri Instinct Solar hadir dalam tiga warna iaitu Graphite, Tidal blue dan Sunburst dan diletakkan tanda harga RM1999. Model Instinct Solar Camo Edition dan Tactical Edition (black dan moss) pula diletakkan pada harga RM2199.

Sementara itu, Garmin Malaysia turut memperkenalkan fenix 6S Pro Solar dan 6 Pro Solar dalam acara yang sama. Edisi flagship ini dilengkapi dengan mod Power Manager yang boleh diubahsuai dan memberikan pemakai lebih masa untuk melakukan aktiviti yang disukai.

Kedua-dua model ini disertai dengan ciri-ciri baharu iaitu profil aktiviti yang terbina siap khusus untuk aktiviti basikal berbukit, luncur air dan aktiviti memanjat. Fenix 6S Pro Solar hadir dalam warna Purple with Shale Band manakala fenis 6 Pro Solar didatangkan dalam warna Black with Slate Gray Band.

Siri fenix ini diletakkan tanda harga RM4199 dan kesemua model-model ini boleh didapati secara atas talian di Lazada dan Shopee. Selain itu, anda juga boleh mengunjungi Garmin Brand Stores dan peruncit sah.


London Marathon: Edan Syah Catat Masa 2:49:22 Sambil Berbaju Melayu – Rekod Dunia Baharu

Acara TCS London Marathon 2023 menyaksikan satu Rekod Dunia Guiness (Guinness World Record) yang baharu ditempa oleh pelari dari Malaysia menerusi Mohd Syahidan Alias pada Ahad lalu.

Pelari yang turut dikenali sebagai Edan Syah itu menempa rekod sebagai Pelari Maraton Terpantas Berpakaian Tradisional Melayu (Lelaki) setelah menamatkan larian penuh berjarak 42.2 kilometer (km) di acara berkenaan dalam tempoh masa 2 jam 49 minit dan 22 saat.

Menerusi perkongsian di pelbagai laman sosialnya, larian itu disudahkannya dengan memakai persalinan lengkap Baju Melayu berserta samping daripada jenama pakaian tempatan, Bulan Bintang dan songkok.

A post shared by Edan Syah | SACRun.Coach (@edansyah)

Acara itu turut menyaksikan beberapa pelari lain menempa Rekod Dunia Guinness baharu dengan mengenakan dan menyarung pakaian yang unik seperti baju tidur, pemain badminton, kesatria, peninju dan lain-lain lagi.

Untuk pengetahuan semua, ini bukanlah kali pertama Edan mengenakan pakaian unik ketika mengambil bahagian dalam acara maraton.

Pada September 2018, Edan muncul sebagai pemegang rekod dunia sebagai Pelari Maraton Terpantas Berpakaian Bendera (Lelaki) apabila menyudahkan larian di Blackmores Sydney Running Festival dengan catatan masa 2 jam 54 minit dan 34 saat.

Sebagai tambahan, catatan masa peribadi terbaik pernah direkodkan Edan adalah 2 jam 30 minit dan 56 saat ketika mengambil bahagian dalam acara Gold Coast Airport Marathon di Australia pada tahun 2017.


Shah Firdaus Dapat ‘Duit Raya’ RM30,000

Kurang seminggu sahaja lagi sebelum umat Islam di Malaysia menyambut perayaan Aidilfitri, pelumba basikal trek kebangsaan, Muhammad Shah Firdaus Sahrom mendapat ‘duit raya’ bernilai RM30,000 daripada Kerajaan Johor.

Menteri Besar Johor, YAB Datuk Onn Hafiz Ghazi mengumumkan sumbangan berkenaan kepada pelumba kelahiran Muar yang berusia 25 tahun selepas kejayaan meraih pingat perak dalam acara keirin di Kejohanan Trek Antarabangsa Belgium 2023.

“Sebagai tanda pengiktirafan, Kerajaan Negeri berbesar hati untuk memberi sumbangan RM30,000.00 kepada Shah Firdaus kerana terus mengharumkan nama Johor dan Malaysia di persada antarabangsa.”

“Semoga beliau meneruskan kayuhan cemerlang pada siri kejohanan akan datang, seterusnya berjaya melayakkan diri ke Kejohanan Dunia yang dijadualkan pada Ogos 2023.” ujar Onn menerusi platform media sosialnya.

Sebelum ini, Shah turut cemerlang meraih pingat perak dalam acara yang sama di Kejohanan Piala Negara-Negara UCI Trek di Kaherah sekitar pertengahan Mac lalu.

Syabas dan Tahniah saya ucapkan kepada atlet berbasikal negara, Muhammad @shahfirdaus95 atas kejayaan meraih pingat perak dalam acara Keirin Lelaki di Kejohanan Trek Antarabangsa Belgium (IBTM), Ghent.

— Onn Hafiz Ghazi (@onnhafiz) April 17, 2023

Featured Image: Onn Hafiz Ghazi Facebook


Laos Guna Khidmat Jurulatih Itali Bagi Skuad Senior & B-23 Kebangsaan

Persekutuan Bola Sepak Laos (LFF) kini beralih menggunakan khidmat jurulatih Itali, Arena Gugliermo bagi skuad senior serta bawah 23 tahun (B-23) kebangsaannya setelah menggunakan Hans Michael Weiss dari Jerman selama 16 bulan.

Badan induk bola sepak bagi negara berkenaan mengesahkan kehadiran jurulatih berusia separuh abad itu menerusi satu kenyataan rasmi yang dikongsikan menerusi platform media sosialnya, pada minggu ini.

Selain memiliki lesen UEFA Pro, jurulatih kelahiran Montreux, Switzerland ini mempunyai pengalaman di pelbagai negara selain negara kelahirannya sendiri seperti Maghribi, UAE, China, Oman, Algeria, Singapura, Benin dan Burkina Faso.

— ASEAN Football (@AFFPresse) June 8, 2023

Menariknya, Gugliermo pernah menjadi penolong pengurus kepada ketua jurulatih skuad kebangsaan Vietnam pada ketika ini, Philippe Troussier ketika mengendalikan kelab yang beraksi dalam kancah Liga Super China (CSL) iaitu HZ Greentown yang kini dikenali sebagai Zhejiang FC.

Untuk makluman semua, tugasan terdekat Gigliermo adalah mengendalikan skuad Laos B-23 dalam saingan Kejuaraan B-23 AFF yang akan berlangsung pada 17-26 Ogos kelak. Selepas itu, beliau akan membawa skuad yang sama untuk menghadapi saingan Kelayakan Piala Asia B-23 pada 6-12 September.

Sebagai tambahan, kerusi ketua jurulatih bagi skuad senior dan B-23 Laos kosong selepas LFF dan Weiss mengumumkan perpisahan pada penghujung Mei lalu.


Klinsmann Sasar Tamatkan Kemarau Lebih 60 Tahun Kejuaraan Piala Asia

Ketua jurulatih baharu skuad Republik Korea, Jurgen Klinsmann menetapkan sasaran untuk menjuarai saingan Piala Asia 2023 yang akan berlangsung di Qatar pada Januari hingga Februari tahun hadapan.

Sasaran terbabit dikongsikan jurulatih kelahiran Jerman berusia 58 tahun berkenaan kepada para pengamal media sejurus tiba di Lapangan Terbang Antarabangsa Incheon, pada hari ini.

A post shared by 대한민국 축구 국가대표팀 (@thekfa)

Klinsmann menjelaskan sasaran itu diletakkan atas faktor memiliki pasukan yang bagus dengan telah terbukti dapat mengalahkan pasukan besar di pentas tertinggi seperti Portugal di Piala Dunia 2022 dan Jerman pada Piala Dunia 2018.

Untuk makluman semua, Klinsmann menandatangani kontrak untuk melatih skuad berjulukan Taeguk Warriors ini sehingga ke saingan Piala Dunia 2026 yang akan berlangsung di Amerika Syarikat, Mexico dan Kanada.

Sebagai rekod, Korea muncul sebagai juara Piala Asia kali terakhir pada edisi 1960 ketika mereka menjadi tuan rumah.


Ketiadaan Pemain Import Beri Ruang Pemain Tempatan Isi Bahagian Serangan UiTM FC

Penyerang UiTM FC, Muhamad Rafie Mat Yaacob menganggap ketiadaan pemain import dalam pasukan musim ini bakal memberi ruang terbaik untuknya memberi impak di bahagian depan dalam pentas Liga Premier.

Meskipun sedar cabaran yang lebih getir ditempuh UiTM tanpa kudrat pemain import, namun Rafie melihat situasi itu sebagai peluang yang besar untuknya bersama pemain lain lebih menyerlah.

Selaku penyerang, pemain berusia 24 tahun ini sedar kepentingan di bahagian depan pasukan dan bertekad ingin meledak seberapa banyak jaringan selepas tidak berjaya menghasilkan sebarang gol pada musim lalu.

“Memang agak mencabar juga apabila tiada pemain import pada tahun ini, sebab sebelum ini kita pun berharap dekat mereka untuk mantapkan pasukan.

“Tapi dalam masa sama, ini juga merupakan peluang yang lebih baik untuk pemain-pemain lain terutamanya mereka yang masih muda yang mahukan pengalaman bermain.

“Saya sendiri pun mahu cuba merebut peluang untuk menjaringkan gol sebab tahun lepas tak melakukan sebarang jaringan, jadi saya akan melakukan terbaik untuk bantu pasukan di bahagian depan”, jelasnya.

Menjelang pertembungan dengan Kuching City FC dalam aksi pusingan pertama Piala FA malam ini, Rafie percaya UiTM di landasan yang baik untuk cuba memenangi perlawanan itu selepas berdepan penundaan sebelum ini susulan kes COVID-19 membabitkan skuad lawan.

Meskipun Kuching City masih belum berdepan sebarang perlawanan kompetitif, dia tidak menganggap itu sebagai bonus kepada UiTM melihat kepada pengalaman skuad kendalian Irfan Bakti Abu Salim itu yang pastinya akan memberi laluan sukar kepada mereka pada malam ini.

“Betul, kita memang tidak akan ambil mudah walaupun UiTM dah berdepan dua perlawanan sebelum ini, tetapi mereka tidak kurang hebatnya.

“Sebab kalau kita tengok dalam aksi persahabatan mereka sebelum ini, mereka memang pasukan bagus jadi untuk UiTM, kami akan cuba memperbetulkan apa yang patut dan buat lebih baik daripada aksi sebelum ini”, katanya.

Tiga perlawanan tertunda pusingan pertama Piala FA 2022 akan berlangsung pada malam ini membabitkan Melaka United FC menentang PIB FC, Kuching City FC akan berdepan UiTM FC manakala Perak FC menerima kunjungan skuad Kijang Rangers FC.


Anak Jati Terengganu, Azreen Nabila Dipilih Wakili Malaysia Ke Sukan Olimpik 2020

Pelari pecut wanita negara, Azreen Nabila Alias disahkan terpilih untuk mewakili Malaysia bagi menyertai acara larian 100 meter (m) di temasya Sukan Olimpik Tokyo 2020.

Azreen yang merupakan anak jati kelahiran Terengganu terpilih atas tiket ‘wild card’ setelah atlet lompat tinggi negara, Lee Hup Wei layak menyertai Sukan Olimpik secara merit.

Congratulations to Azreen Nabila Alias for qualified to the XXXII Olympic Games Tokyo 2020.We wish Azreen Nabila Alias all the best for the upcoming Olympic Games Tokyo 2020#tokyo2020 pic.twitter.com/0cWgrc4QNl

Pengesahan ini telah diumumkan oleh Presiden Majlis Olimpik Malaysia (MOM), Tan Sri Dato’ Sri Mohamad Norza Zakaria menerusi laman sosial MOM, pada hari ini.

Azreen, 21 tahun, mula mencipta nama ketika SUKMA 2018 yang berlangsung di Perak.

Dalam temasya tersebut, dia berjaya merangkul 3 pingat emas serta mencipta rekod baharu bagi acara larian 100m dengan catatan masa 11.81 saat.

Selain Azreen yang terpilih buat pertama kali, dia akan ditemani 29 atlet lain yang turut terpilih untuk menyertai temasya yang diadakan setiap empat tahun sekali ini.

Untuk makluman, temasya Sukan Olimpik di Tokyo ini akan bermula 23 Julai sehingga 8 Ogos 2021.

Berikut adalah senarai penuh atlet yang mewakili Malaysia ke temasya Sukan Olimpik Tokyo 2020:

Featured Image: SUKMA Perak 2018


Pogba Diumumkan Sebagai Duta Platform Pelaburan Atas Talian Islamik, Wahed Invest

Pemain tengah skuad kebangsaan Perancis, Paul Pogba diumumkan menjadi duta jenama (brand ambassador) kepada platform penasihat pelaburan islamik atas talian, Wahed Invest.

Perkara tersebut diumumkan oleh Wahed Invest dan Pogba sendiri menerusi beberapa hantaran di platform media sosial masing-masing.

Menurut laporan Bloomberg, Pogba yang merupakan pemenang Piala Dunia 2018 ini bukan sahaja menjadi duta kepada platform tersebut malahan turut mengeluarkan sejumlah wang miliknya untuk turut sama melabur dan menjadikannya memiliki pegangan di dalam syarikat pemula itu.

I wanted to be part of #TeamWahed, because we never had a safe way to manage our money growing up and they aim to provide that. @wahedinvest's mission is special.

Read more on Bloomberg: https://t.co/3Orx1IoF7S

— Paul Pogba (@paulpogba) June 11, 2022

Ianya selepas Pogba bertemu dengan pengasas Wahed, Junaid Wahedna di Manchester pada September tahun lalu. Sedangkan pada waktu itu, Pogba didekati oleh Junaid untuk dijadikan duta berbayar kepada Waded.

Untuk makluman semua, Wahed menyasarkan pengguna dapat melabur secara patuh shariah dengan mengelak daripada syarikat yang mendapat faedah atau keuntungan pinjaman, perjudian, alkohol dan tembakau. Pada masa yang sama, ia juga menyasarkan kepada pelabur-pelabur muda.

Sebagai tambahan, penghujung tahun lalu, dalam usahanya untuk meningkatkan keyakinan orang ramai terhadap tawarannya, mereka turut mengumumkan perlantikan legenda Ultimate Fighting Championship (UFC), Khabib Nurmagomedov sebagai duta.

Featured Image: Paul Pogba Facebook


Pelumba Muda Tempatan Belum Sedia Isi Kekosongan Khairul Idham Pawi

Pasukan Petronas Sprinta Racing telah mengumumkan bahawa pelumba kelahiran Perak, Khairul Idham Pawi tidak disambung kontraknya untuk saingan Kejuaraan Motosikal Dunia Moto3, musim depan.

Pelbagai reaksi dilontarkan oleh para peminat sukan permotoran tempatan mengenai pengumuman tersebut. Terdapat kalangan yang menyokong dan tidak kurang juga yang mengkritiknya.

News: PETRONAS Sprinta Racing and Khairul Idham Pawi to part waysKIP to leave the Malaysian squad at the end of 2020 after two seasons togetherRead more here: https://t.co/kPqWfgFrse#PETRONASmotorsports | #SepangRacingTeam | #MotoGP | #KIP89 | #Moto3 pic.twitter.com/jhKSMc74AZ

Susulan pengumuman tersebut, beberapa peminat tempatan mahu melihat kekosongan yang ditinggalkan oleh Khairul Idham itu diisi oleh pelumba tempatan yang lain.

Malang buat mereka kerana ianya tidak menjadi kenyataan apabila tempat itu bakal diisi oleh pelumba Afrika Selatan, Darryn Binder daripada pasukan CIP Green Power.

Ia sedikit sebanyak menghampakan sekelompok peminat sukan permotoran tanah. Menurut mereka pasukan tempatan seperti Petronas Sprinta Racing mengutamakan pelumba-pelumba tempatan berbanding luar negara.

Namun begitu, prinsipal Petronas Yamaha Sepang Racing Team (SRT), Datuk Razlan Razali mempunyai sebab tersendiri mengapa pihaknya tidak merekrut pelumba muda tempatan yang lain untuk mengisi kekosongan yang ditinggalkan SuperKIP itu.

“Kita tidak mahu perkara seperti ini berulang (pelumba tempatan gagal menjelmakan keputusan terbaik seperti yang terjadi kepada SuperKIP musim ini) kerana kita mahu melihat pelumba-pelumba pelapis negara benar-benar bersedia sebelum kita angkat mereka ke pentas dunia. Tetapi ketika ini, pelumba kita yang beraksi di CEV belum bersedia,” katanya seperti dilaporkan oleh Kosmo.

Untuk makluman, terdapat tiga pelumba muda tempatan yang kini sedang beraksi dalam saingan remaja iaitu Kejuaraan FIM CEV Repsol 2020.

Pertamanya, Sharul Ezwan, 16 tahun yang beraksi bersama pasukan Liqui Moly Intact SIC Junior Team dalam kelas European Talent Cup.

Keduanya adalah Adam Norrodin, 22 tahun juga beraksi bersama pasukan Liqui Moly Intact SIC Junior Team. Sedikit berbeza dengan Sharul di mana Adam beraksi dalam saingan Moto2 Eropah.

Dan yang terakhir ialah Syarifuddin Azman, 19 tahun yang beraksi bersama pasukan Monlau Motorsport dan beraksi dalam saingan Moto3 Remaja.